text:
1Tsauraga lamarpita lapanë yargurmi musyapäcorgä Malta islacho carcaycashgäta. 2Tsaycho tag runacunaga alimi chasquipäcamargan. Tsaymi tamyar gasaptin ninata ratarcatsir gayapäcamargan tsaycho mashacärinäpag. 3Ninaman gaycunanpagmi Pablupis rämacunata shuntag aywargan. Tsaymi shuntarcur ninaman gaycuycaptin räma rurinpita culebra yargamur Pablupa maquinta amucurcorgan. 4Maquincho warcaraycagta ricaycur tsaycho tag runacuna fiyupa mantsacashpan caynog nipäcorgan: “¡Cay runaga runa mayinta imatachari wanutsishga! Tsaychari lamarpita cawaycar yargamushga captinpis desgracia pasaycan.” 5Culebratanami maquinpita ninaman Pablo tapshiriycorgan. 6Tsaymi lapan ricagcuna yarpargan culebra canishgan venënuwan jacaylapis jacananpag cashganta o wanunanpag cashgantapis. Tsaynog yarpaptinpis culebra canishgan manami imanarganpistsu. May höra imapis mana pasaptinmi runacuna caynog nipäcorgan: “¡Cay runaga Dios imachari!” 7Tsay mashacurcaycashgäpita cercanchömi Publio jutiyog autoridäpa chacrancuna cargan. Paymi wayinman chayapäcuptë ali chasquipäcamargan. Tsaymi paypa wayincho quimsa junag goyäpäcorgä. 8Tsaychömi Publiupa taytan yawar corrïduswan antsa car cämacho fiebriwan jitaraycargan. Tsaymi gueshyaycagman yaycuycur payta aliyätsinanpag Tayta Diosnintsita Pablo manacorgan. Nircur paypa jananman maquinta churaycuptinmi aliyargan. 9Tsay runa aliyashganta musyaycur waquin cag gueshyagcunapis shapäcamorgan Pabluman. Tsaychömi lapanta Tayta Diosnintsi aliyätsergan. 10Tsaynog aliyarcur cushicushpanmi ali ricapäcamargan. Tsaynoglami aywacärinäpag caycaptëpis lapan nistashgäcunata camaripämargan. 11Tamya quillacuna pasashganyagmi Alejandriapita shamog büqui tsay islacho cargan. Tsaymi quimsa quilla tsay islacho goyarcur tamya quillacuna pasaptin tsay büquiman witsäpäcorgä aywacärinäpag. Tsay büquipa umancho laglaypa dibujashga caycargan Cástor y Pólux nishgan diosnincuna. 12Tsaypita Siracusaman chayaycur tsaycho goyäpäcorgä quimsa junag. 13Siracusapitanami aywapäcorgä lamar cuchulanpa hasta Regio nishganyag. Wayra ali yanapamaptinmi Regiupita ishcay junaglatana chayapäcorgä Puteoli marcaman. 14Tsaychönami büquipita yargur tincupäcorgä waquin wauguicunawan. Paycuna ruwacamaptinmi juc semäna paycunata goyäpargä. Tsaypitanami chaquilapa aywapäcorgä Romaman. 15Tsayman aywarcaycashgätami Romacho cag waugui-panicuna musyargan. Tsaymi paycuna shapäcamorgan hasta Foro de Apio nishganyag tsaycho tincupäcunäpag. Waquin cagcunanami Quimsa Taberna nishgancho shuyarpämargan tsaycho tincupäcunäpag. Paycunata ricaycurmi Tayta Diosnintsita Pablo cushishga agradëcicorgan. 16Romaman chayaycäriptënami prësucunata entregargan cuartilman. Pablutami itsanga juc wayimanna apargan tsaycho wichgaränanpag. Tsaychömi juc soldädo payta täpargan. 17Chayapäcushgäpita quimsa junagtanami Israel mayor runacunata Pablo gayatsimorgan. Juntacaycuptinnami caynog nergan: “Taytacuna, manami imatapis lutanta rurashcätsu. Costumbrintsicunatapis manami manacagman churashcätsu. Lutanta imatapis mana ruraycaptëmi Jerusalencho prësu tsariycamar Israelcho cag Roma autoridäcunaman entregamashga. 18Tsay autoridäcuna tapumarpis manami ima jutsätapis tarergantsu wanutsishga canäpag. Tsaymi paycuna cacharimayta munapäcorgan. 19Tsaynog captinpis Israel autoridäcuna wanutsimayta munapäcamargan. Tsaymi manacorgä caychörag mandag emperador arreglamänanpag. Tsaynog manacorgä manami tsay wanutsimayta munamag Israel mayintsicunata acusanä cashgatsu, sinöga paycunapa maquinpita salvacunäpagmi. 20Lapan Israel runacunanoglami nogapis criyë Tayta Diosnintsi salvadorta cachamunanpag cashganta. Tsay salvadorta mayna cachamushganta wilacushgaläpitami caycho prësu caycä. Tsayta musyatsinäpagmi canan gamcunata gayatsimushcä.” 21Tsauraga tsaycho juntacag Israel mayor runacuna caynog nergan: “Judea provinciapita manami ima cartatapis chasquipäcushcätsu imanog cashgayquitapis musyapäcunäpag. Israel mayintsicunapis cayman chämur manami imatapis rimacushgatsu gampitaga. 22Itsanga may-tsaychöpis runacuna rimarcaycan gam yachatsishgayquicuna lutan cashgantami. Tsaymi lutanta yachatsishgayquita o alita yachatsishgayquitapis quiquëcuna mayayta munapäcö.” 23Tsaynog niptinmi juc junag yapay juntacänanpag parlapäcorgan. Nishgan junag chämuptinna posädaraycashgan wayiman atsca juntacämorgan. Tsaymi tutapita tardiyag Moisés escribishgan leycunapita y Tayta Diosnintsipa profëtancuna escribishgancunapitapis Pablo tantyatsergan Jesucristo salvamagnintsi cashganta. 24Tsaynog tantyatsiptinmi waquin runacuna Jesusta chasquicärergan y waquin runacunana chasquicuyta mana munapäcorgantsu. 25Tsauraga Jesucristuta chasquicuyta mana munashpanmi aywacurcaycarganna. Tsaymi paycunata Pablo caynog nergan: “Rasun cagtami Tayta Diospa unay profëtan Isaiasta Santu Espíritu tantyatsergan caynog escribinanpag: 26‘Runacunata caynog ninqui: “Gamcuna mayaycarpis manami tantyanquitsu. Ricaycarpis manami chasquicunquitsu.” 27Cay runacunapa shonguncuna chucruyashgami caycan. Tsaymi rinrincunapis tsapacashganog caycan. Nawincunapis mana ricagnog caycan. Tsaynog carmi paycunaga imata yachatsishgätapis mana tantyacuntsu. Tsaymi mana chasquicamantsu jutsancunapita perdonashga cananpag.’ 28Isaías nishgannoglami gamcunapis carcaycanqui. Tsaymi cananga mana Israel runacuna salvacärinanpag paycunamanna Jesucristupa wilacuynin chayaycan. Paycunami itsanga chasquicongapag.” 29[Pablo tsaynog yachatsishganpitami Israel runacuna quiquinpura parlaraycar aywacorgan.] 30Ishcay watami Pablo targan arrendashgan wayicho. Tsaymanmi pï-maypis watucog aywag. 31Tsaychöpis lapan runacunatami Pablo wilapargan caynog nir: “Tayta Diosnintsipa maquincho cawanayquipäga Jesucristutarag chasquicäriy. Paymi salvamagnintsi caycan.” Runacunata yachatsiptin manami pipis michargantsu.
Copyright
Learn More


c: text/html

text:
1Huk runan karan Nicodemo sutiyoq. Payqa fariseo religionniyoq, hinallataq Israel nación llaqtata kamachiq runakunamanta huknin kaq importante runan karan. 2Paymi huk tuta Jesuspa kasqanman hamuspa, khaynata niran: —Yachachikuq, noqaykuqa yachaykun qanqa yachachiwanaykikupaq Diosmanta hamusqaykita. Qanpa ruwasqayki milagrokunataqa manan ni pipas ruwaytaqa atinmanchu, sichus paywan Dios mana kaqtinqa, nispa. 3Hinaqtinmi Jesusqa Nicodemota niran: —Cheqaqtapunin niyki, sichus pipas kaqmanta mana nacenqachu chayqa, manan Diospa gobiernasqan sumaq glorianmanqa haykunqachu, nispa. 4Chaymi Nicodemoqa Jesusta tapuran: —¿Imaynataq runari machuña kashaspan, kaqmantari naceramunman? Icha, ¿mamitanpa wiksanman kutiyuspanchu kaqmantari naceramunman? nispa. 5Hinaqtinmi Jesusqa contestaran: —Cheqaqtapunin niyki, pipas unumanta hinallataq Diospa Santo Espiritunmantawan mana nacenqachu chayqa, Diospa gobiernasqan sumaq glorianmanqa manan haykunqachu. 6Runamanta nacemuqqa runallan. Santo Espiritumanta nacemuqmi ichaqa, Santo Espiritupa hunt'asqan runa. 7Amayá qanqa “kaqmantan nacenayki” nisqaywanchu admirakuy. 8Wayraqa wayramun tukuy lawmantan; chaymi qanqa uyarinki qaparispa hamusqallanta. Ichaqa manataqmi yachankichu maymantas hamun, maymantaqsi rin chaytapas. Saynallataqmi pasan Santo Espiritumanta llapallan nacemuqkunawanpas, nispa. 9Chaymi Nicodemoqa kaqmanta Jesusta tapuran: —¿Imaynataq kaykunari kanman? nispa. 10Hinaqtinmi Jesusqa contestaspa niran: —Israel nación llaqtapi yachachiq kashaspachu, ¿kaykunata mana yachankí? 11Cheqaqtapunin niyki, noqaykuqa yachasqaykutan rimayku; rikusqaykutataqmi willaykupas. Ichaqa qankunaqa manan creenkichishchu noqaykupa nisqaykutaqa. 12Nitaqmi kay pachapi kaqkunamanta willashaqtiypas, creenkichishchu. Chayri, ¿imaynataq creewaqchis hanaq pachapi kaqkunamanta willaqtiyrí? 13Manan ni pipas hanaq pachamanqa wicharanchu. Aswanqa noqa Diosmanta Hamuq Runallan hanaq pachamanta urayamurani. 14Imaynan Moisespas ch'inñeq lugarpi broncemanta mach'aqwayta ruwaspa k'aspipi altoman oqariran, saynallatataqmi noqa Diosmanta Hamuq Runatapas, cruzpi chakatawaspa altoman oqariwanqaku, 15saynapi pipas noqapi creeqqa, mana chinkasqa kananpaq, aswanqa wiñay kawsayniyoq kananpaq, nispa. 16Diosqa ancha-anchatan kay pachapi runakunata munakuran. Chaymi sapallan Wawanta kay pachaman mandamuran, pipas paypi creeqqa ama wañunanpaq, aswanpas wiñay kawsayniyoq kananpaq. 17Diosqa kay pachamanqa sapallan Wawantaqa mandamuran, manan runakunata sentenciaspa ñak'arichinanpaqchu, aswanqa runakunata huchanmanta perdonaspa salvananpaqmi. 18Pipas Diospa Wawanpi creeq runaqa, manan sentenciasqachu kanqa. Ichaqa pipas Diospa Wawanpi mana creeq runaqa, ñak'arinanpaqmi ña sentenciasqaña kashan, paypi mana creesqanrayku. 19Payqa kay pachamanqa hamuran, tutayaqpi hina huchallapi puriq runakunata k'anchayunanpaqmi. Ichaqa kay pachapi runakunaqa, huchallankupi kawsaytan akllakuranku, mana allinkunata ruwaspa kawsasqankurayku. 20Chaymi huchallapi llapallan kawsaq runakunaqa, k'anchaypi kawsayta cheqnikuspanku, k'anchaymanqa mana ashuyamunkuchu. Sichus k'anchayman ashuyamunkuman chayqa, tukuy mana allinkuna ruwasqankun rikusqa kanman. 21Allin kaqkunata ruwaq runakunan ichaqa, k'anchayman ashuyamunku, saynapi Diospa kamachikuyninta kasukuspanku, allin kawsasqankuta llapallan runakuna rikunankupaq. 22Chaymantan Jesusqa discipulonkunapiwan kushka Judea provincia lawman riran. Chaypin huk tiempo qepakuspa, Jesusqa runakunata bautizaran. 23Saynallataqmi Bautizaq Juanpas Enón nisqa sitiopi ashka unu kaqtin, payman hamuq runakunata bautizaran. Chay Enón sitioqa Salim nisqa lugarpa cercanpin karan. 24Chaykunaqa pasaran Bautizaq Juanta manaraq carcelman churashaqtinkun. 25Hinaqtinmi Bautizaq Juanpa discipulonkunaqa Israel nacionniyoq runamasinwan discutinakuyta qallariranku, huchankumanta imaynata limpiakuna costumbremanta. 26Hinaspan Bautizaq Juanpa discipulonkunaqa, Bautizaq Juanman rispanku, khaynata niranku: —Yachachikuq, Jordán mayupa waq lawninpi qanwan kushka kaq runamanta willawasqaykikutari, ¿yuyashankichú? Paymi kunan bautizashan. Hinaqtinmi ashka runakuna paytaqa qatikushanku, nispanku. 27Bautizaq Juanñataqmi paykunata contestaran khaynata: —Runaqa manan ni imatapas ruwaytaqa atinmanchu, sichus Dios payta mana yanapaqtinqa. 28Qankunaqa ñan uyariwarankichishña: “Manan noqaqa Diosmanta Hamuq Salvadorchu kani. Diosmi noqataqa mandamuwaran chay Salvadorpa ñawpaqninta hamuspay, runakunaman paymanta willanaypaq”, nispa nisqaytaqa. 29Huk casarakuypiqa noviollan noviawanqa casarakun. Noviopa amigonmi ichaqa, anchata kusikun noviopa rimasqanta uyarispa. Saynallataqmi noqapas chay noviopa amigon hina kani. Chayraykun noqapas ancha kusisqa kashani, Diosmanta Hamuq Salvador kaypi kasqanrayku. 30Paymi noqamantaqa aswan más importante kanan. Noqañataqmi ichaqa, pisi reqsisqallaña kanay, nispa. 31Diospa Wawanqa hanaq pachamanta hamuqmi. Chayraykun payqa kay pachapi llapallan runakunamanta aswan más importante. Kay pachapi tiyaq runakunaqa, kay pachallamantan kanku. Chayraykun paykunaqa imapas kay pachapi kaqkunallamanta rimanku. Ichaqa hanaq pachamanta hamuqmi, noqanchismanta aswan más importante. 32Chayraykun Diospa Wawanqa hanaq pachapi rikusqanmanta, hinallataq uyarisqantawan ima riman. Ichaqa manataqmi kay pachapi runakunaqa paypa willakusqantaqa creenkuchu. 33Pipas paypa willakusqanpi creen chayqa, yachanmi Diospa nisqanqa, cheqaqpuni kasqanta. 34Diosmi paymanqa Santo Espiritupa tukuy atiyninta qon mana hark'akuspa. Chaymi Diospa mandamusqan Wawanqa, Diospa nisqankunata willakun. 35Dios Taytaqa ancha-anchatan Wawantaqa munakun. Chaymi Diosqa tukuy ima kaqkunata Wawanman qoran, pay kamachinanpaq. 36Chaymi niykichis, pipas Diospa Wawanpi creeqqa, wiñay kawsayniyoqmi kanqa. Ichaqa Diospa Wawanpi mana creeqkunaqa, manan chay wiña-wiñaypaq kawsaytaqa chashkinqakuchu. Aswanmi paykunataqa kikin Diospuni anchata phiñakuspa castiganqa.
Copyright
Learn More

robotstxt: allowed

filter: keep


text:
1Diosníy, ninriykuwanmi uyarirqayku, ñawpa taytaykun willawarqanku p'unchayninkupi ruwasqaykita, ñawpa p'unchaykunapi ruwasqaykita. 2Qanmi makiykiwanpuni mana iñiyniyoq suyukunata qarqorqanki, ñawpa taytaykutataq chaypi tiyachirqanki, llaqtakunata muchuchirqanki, machulaykutataq chaypi t'ikarichirqanki. 3Manan espadankuwanchu chay suyutaqa hap'irqanku, manan kallpankupaschu paykunataqa atipachirqan. Aswanpas atiyniykin, kallpaykin, paykunawan kasqaykin atipachirqan, ñawpa taytaykuta munakusqaykirayku. 4Qanmi Diosniyqa, Reyniyqa kanki, qanmi kamachiwaqniyqa, Jacobta llallichiqpas kanki. 5Qanwanpunin awqaykutaqa atipayku, sutiykipin phawaykuwaqniykutaqa sarurpariyku. 6Ñoqaqa manan p'eqtaymanchu hap'ipakuni, manan espadaypas llallichiwanchu, 7qanmi awqaykuta atipachiwarqankiku, qanmi cheqnipakuwaqniykuta p'enqachirqanki. 8¡Diosníy, qanmantan alabakuyku, wiñaypaqmi sutiykitapas yupaychasaqku! 9Ichaqa ñan wikch'urpariwankikuña, p'enqasqatan k'uytuchiwankiku, soldadoykutapas manañan riysinkiñachu. 10Awqaykuq ñawpaqenmantan qhepaman kutirichiwarqankiku, cheqnikuwaqniykun llat'anawarqanku. 11Nak'anapaq ovejakunata hinan hap'iykachiwarqankiku, suyukuna ukhumantaq ch'eqeykachiwarqankiku, 12mana qolqellapaqmi llaqtaykita qhaturqanki, manataq imatapas horqonkichu. 13Qayllaykupi tiyaqkunawanmi k'amichiwarqankiku, muyuriqniykupi kaqkunawanmi asipayachiwarqankiku, pisichachiwarqankiku. 14Asipayanamanmi suyukuna ukhupi tukuchipuwarqankiku, tukuymi rikuwaspanku umankuwan q'esurpariwanku. 15Sapa p'unchaymi p'enqakushallanipuni, p'enqasqan k'umuykuni, 16k'amiwaqniypa p'enqachiwaqniypa simin hawa, ayni-kutichiwayta munaq hawa, awqay hawa. 17Tukuy chaykunataqa muchushayku, manan qanta qonqapusqayku hawachu, manan qanwan rimanakusqaykuta p'akisqayku hawachu. 18Manan sonqoykupiqa saqepuykikuchu, manan ñanniykikunamantapas t'aqarikuykuchu, 19chaypas salqa animalkunaq kananpin saqerpariwarqankiku, laqha tutayaqmanmi wikch'urpariwarqankiku. 20Diosniyku, qonqapuykikumanchus karqan chayqa, wak diostachus yupaychaykuman karqan chayqa, 21chaytaqa reparawaqpunin karqan, qanqa sonqo ukhullapi pakasqakunatapas yachankin. 22Ichaqa qanraykun sapa p'unchay wañuchinallapaqña kashayku, nak'anapaq churasqa ovejakunata hinan rikuwanku. 23¡Señor Diosníy, rikch'arillayña! ¿Imanaqtintaq puñunki? ¡Sayariy, ama wiñaypaqchu karunchakuwayku! 24¿Imanaqtintaq pakakuwankiku? ¿Imanaqtintaq muchusqaykutapas ñak'arisqaykutapas qonqapunki? 25Pampakama k'umuykachisqan kashayku, pampapi wikch'urparisqan kashayku. 26¡Sayarillayña yanapaykuwanaykikupaq, qanqa munakushawankikun, chayrayku qespichiwayku!
Copyright
Learn More


text:
1Achcam isquirbipäcusha ima-ayga Jesuswan pasangantas. Chay isquirbishacunatam noganchicunacagchru purircayächin. 2Nätan chay isquirbigcunaga isquirbipäcura Jesuspa discïpuluncuna willapacurcangantam. Chay willapacugcunaga capäcura Jesuswan ima-ayga pasangantas ñawinpa ricagcunam, jinaman paypita willapacugcunam. 3Chaymi noga, Lucassi Jesuspita musyag runacunata imanuy cangantas lapanta shumag tapupacurcurga, manyalapita isquirbimü gampag, alisca alinninpag ricasha Teófilo, 4chaynuypa naupata yachrachipäcushungaypita mas shumag musyanaypag. 5Chauraga Judea nacionchru Rey Herodes mandanan wichanmi, cara juc sacerdötisi Zacarías jutiyog. Payga cara unay Abiaspa castan aywagmi, nätan warmin Elisabetmi cara Aaronpa castan aywag. 6Paycunaga capäcura ishcayninsi Diospa naupanchru ali ruragcamam, mana piñapächicugcamam, jinaman cäsucurcag lapantam Dios ruray ningancunataga. 7Nätan paycunapaga manam wamrancuna carachu, Elisabet mana wachrayta yachraptin, jinaman nä chachacamam capäcuras. 8Chaypitam juc junagchrüga, Abiaspa castan sacerdöticunata töcarura Diospa wayinchru uryay. Chaymi Zacariaspis uryayara. 9Chauraga costumbrincunanuy chüsaräriptinmi Zacariasta töcarura Diospa wayinman yaycuy, chay inciensuta rupachicunacagman. 10Chauraga inciensuta Zacarías rupayächiptinga, lapan runacunam washachru Diosta manacurcayara. 11Chaypitash inciensuta rupachicuna altarpa derëcha lädunchru ricacarun Diospita shamusha ángel shayayar. 12Chayta ricapurur Zacariasga aliscash manchacarun, jinaman imanaytas manash atiparachu. 13Chaura angelga nirunshi: “¡Ama manchacaychu Zacarías! Manacungayta Diosga mayasham. Chaymi Elisabet warmiqui gueshyacunga olgo wamrata. Jutintam chrurapunqui Juanta. 14Wamray näciruptinga aliscam cushicunqui, jinaman runacunas achcam cushicurcanga. 15Pay jatunyarurga, Diospa naupanchru alisca välig runam canga. Manam upyangachu vïnutas ni ima shincachicugcunatas. Mamanpa pachranpita-pacham Santu Espiritupa munayninchru canga. 16Payga achcatam Israelpa castancunata tantiachinga Diosman cutipäcunanpag. 17Payga willapacunga munayniyog salvacug shuyayanganchipa naupantam. Nätan canga Diospa unay willacugnin Eliasnuysi, alisca munayniyogmi. Payga tayta cagcunatam rimapanga churincunawan ali cawapäcunanpag, jinaman munangalan ruragcunatam rimapanga ali rurag runacunamannuy muyupäcunanpag. Chaynuypam runacunata camaringa, munayniyog chrämuptin ali chrasquicurcänanpag”. 18Niptin Zacariasga angeltash nin: “¿Imanaypatag musyashag razonpa niyämangayta? Nogaga nä auquintag cä, warmïsi chacwantag”. 19Niptin angelga ninshi: “Nogaga Diospa naupanchru cag Gabrielmi cayä. Paymi nogataga cachrarayäman chay shumag willapata musyachinagpag. 20Nätan cananga ‘Mana razonchri’ nimangaypitam, mana rimayta atipanquichu churiqui näcimungancama. Caycuna rimangänuymi ruracanga”. 21Nätan washachru chay goturarcayag runacunaga shuyararcayara, “¿Imanirtag chicacama mana yargamunchu inciensu rupachicunacagpita?” nirmi. 22Unaytaran Zacariasga yargaramun mana rimayta atipayar, umalanwan, jinaman maquilanwan runacunata tantiayächir. Chaura runacunaga “Imas Diospitachr ricäparun inciensu rupachicunacagchru” nipäcuram. Chaura Zacariasga chaynuylam cara mana rimayta atipayar. 23Chay junagcuna nä Diospa wayinchru chay ruranancuna rurayta ushacurcurga, Zacariasga wayintam aywacura. 24Chaypita chay junagcunalam warmin Elisabetga pachrayog ricacarura. Chaychru Elisabetga cara pichga quillam mana wayinpita yargamular cay nir: 25“Diosmi cananga noga pachrayog canäta munarun, runacunapita mana pengapasha canäpag” nir. 26Elisabet nä sogta quilla pachrayog cayaptinmi, Diosga cachrara ángel Gabrielta Galileachru cayag Nazaret marcaman. 27Chaychrümi yachrara mana olgo regueg juc jipash, María jutiyog. Payga nä rimasha cara José mözuwan ishcaychacunanpagmi. Chay mözuga cara Rey Davidpa castan aywagmi. 28Angel Gabrielga María cayagman chrarurga “¡Cushicuy María! Diospita alipag ricasham cayanqui. Diosga gamwanmi cayan” nirunshi. 29Chaura angelta ricapururga, jinaman chaynuypa ángel niruptinga, Mariaga pasay mayacasha niragshi ricacarun, “¿Imatatag caynuypa niyäman?” nir. 30Chaynuy pinsiayaptilanshi angelga niruntag: “María, ama manchacaychu. Diosmi cuyapäshurlay gamtaga acrarayäshunqui. 31Cananga pachrayogmi ricacanqui, nätan wawaymi canga olgo. Jutintam chrurapunqui Jesusta. 32Payga canga alisca munayniyogmi, jinaman cayansi jana pachachru cayag Diospa-mayinmi. Nätan Munayniyog Diosmi chruranga mandag cananpag, unay awillun Davidtanuysi. 33Chaura imaycamas mandagmi canga Jacobpa castan aywagchru, jinaman chaynuy mandaglam canga imay imaycamas”. 34Chaynuy niruptin Mariaga tapurun angeltash cay nir: “¿Imanuypatag pachrayogga ricacäshag mana olgotasi regueyarga?” 35Niptinshi angelga nirun: “Santu Espiritum shamunga gamman. Chaylam Diospa munayninwan pachrayog ricacunqui. Chaymi chay näcimug wamrataga ricapäcunga Dioslapag cawagpag, jinaman Diospa-mayinpag. 36Nätan mana wachray yachrag nipäcungan castay Elisabetsi chacwanyänanchrümi nä sogta quilla pachrayog cayan. 37Diospagga manam ima ruraysi sasachu”. 38Niptinshi Mariaga nirun: “Diospa maquinchrümi cayä. Gam nimangaynuy Dios rurachun nogawan”. Niruptin, angelga aywacunshi Mariacagpita. 39Chaura chay junagcunalam, Mariaga wayrala aywara Elisabet yachrangancagta. Chay marcaga cara Judea ninganchrüga mas altunpam. 40Nä Zacariaspa wayinman María chrarurga, Elisabettam “Wayilayman. ¿Alilachu cayanqui?” nirun. 41Chaura Mariapa shiminta mayaruptinga, Elisabetpa pachranchru wamrasi jucnuypash cuyurura, jinaman chayürash Elisabetga Santu Espiritupa munayninchru ricacarura. 42Chauraga gapachracuypa niragshi Elisabetga Mariata nirun: “Lapan warmicunapitas mas alinninpag ricasham gamga cayanqui Diospita, jinaman alipag ricasham cayan pachraychru wawaysi. 43¿Pitag cä nogaga Munayniyognïpa maman nogaman shamunanpagga? 44Gampa shimiquita mayaruptïga, juclam pachrächru wamräsi jucnuypa cuyurirun cushicuypita. 45Chauraga alisca cushicuy Munayniyog Dios willashungayta chrasquicungaypita, Diosga nishungaynuymi ruranga”. 46Niptin Mariaga cay ninmi: “Lapan shongöpam alawayä Diosta, 47Nätan cushirayäsi aliscam Tayta Dios salvamagnï captin, 48caynuy manacag warmilatas rircärimanganpita. Cananpitaga lapan casta runacunas ‘Ima cushisharag cayan chay warmi’ nipäcamangam. 49Munayniyog ima-aygatas ruray atipag Diosmi nogachru rurarun ima-aygatas. Paypagga jutinsi ‘Lapan juchapita caruchru cayag’ nisham. 50Payta manchacugcunataga chaynuylam Diosga cuyapayan imay aygaysi. 51Ima-aygatam mana rurashachu munayninman. Payga manacagmanmi muyuchin olgotucug runacuna ima-aygata rurapäcunanpag pinsiarcayangantas. 52Payga munayniyog mandagcunatas jitarisham mana mandag cananpag. Nätan manacagpag ricashacunatam mas alipag ricachin. 53Payga micuypita nacagcunatas capogniyogmanmi muyuchin, nätan capogniyogcunatam mana imaynagman muyuchin. 54Payga yanaparam servignin Israelta jutiyog runatas. Jinaman chaynuy cuyapayälarmi yanapara imaysi. 55Chaynuy imaycamas cuyapänanpagmi nira unay taytanchicunata, taytanchi Abrahamta, jinaman castan aywagta” ninmi. 56Chaychrüga María, Elisabetwan yachrara quima quillanuyran. Chaypitaran cutira wayinta. 57Nätan Elisabetpa gueshyacunan quilla ayparamuptinga, gueshyacurura olgo wamratam. 58Chayta mayarärirga castancuna, jinaman wayincagpa yachragcuna aliscam cushicarärira Elisabetwan, Munayniyog Dios payta cuyapälar, chaynuy ruranganpita. 59Chaypita wamra nä puwag junagniyog cayaptinmi, apapäcura costumbrincunanuy señalächig. Chaychru runacunaga wamrapa jutinta chrurayta munapäcura taytan Zacariaspa jutilantam. 60Chaymi Elisabetga nira: “Manam Zacariaschu jutinga canga, antis Juanmi”. 61Niptinmi runacunaga nirärin: “¿Imanir? Castaycunachrüsi mana ‘Juan’ jutiyog cayaptinga”. 62Chauraga taytan Zacariastam tapupäcura sëñasyaylapa: “¿Ima jutin canantam munayanqui?” nir. 63Chaura taytanga manarura tacsa tablalatam, jinamanmi goräriptinga chaychru isquirbirura: “Paypa jutinga Juanmi” nir. Chaura chaychru cayagcunaga lapansi mayacasha niragmi quëdarärira. 64Chaylam Zacariaspa shimin yapay rimariramura, Diosta alawayar. 65Chauraga lapansi wayin lädunpa yachragcuna mayacasha niragmi capäcura. Jinarcurmi Judeachrüga limpu mayachinacarärira Zacarías yachrangan jircacunapa. 66Chauraga lapan mayacugcunas shongolanchrümi nipäcura: “¿Imarag wara raswa chay wamra canga?” nir. Nätan “Razonpam chay wamraga cayan Munayniyog Diospa maquinchru” nir. 67Chaypitam wamrapa taytan Zacariasga Santu Espiritupa munayninchru cayar rimara cay nir: 68“Alisca ali nisha cachun noganchi Israel castapa Munayniyog Diosninchi, noganchi runancunata ricamänanchipag, jinaman jucpa munayninpita jorgamänanchipag aywamunganpita. 69Canan noganchiman cachraramun juc munayniyog salvacugtam, Diospa servignin Davidpa ayllun castapita. 70Caynuy cananta Diosga nämi rimachisha cara Dioslapag cawag willacugnincunawan, 71Mana ricapuy munamagninchicunapita, jinaman lapan chregnipämagninchicunapita salvamänanchita; 72Unay awillunchicunata cuyapänanpita, jinaman rimanacunganta razonpa rurananpag mana gongananpita. 73Nätan taytanchi Abrahamtasi ‘Niyangagcunata razonpam rurashag’ nirmi Diosga cay nira: 74‘Cachramushag juc salvacugtam chregnishugniquicunapa maquinpita jorgopäshunaypag, jinaman mana mancharilar servipacamänaypag’. 75Paypa naupanchru mana juchaynag, jinaman lapan junagcunas cawayanganchicama alita rurayar cananchipag. 76Nätan gam, wamräga, jana pachachru cayag Diospa willacugnin nisham canqui. Chaynuy nipäcushunqui munayniyog shuyacuyanganchi chrämunanpag runacunata camariptiquim. 77Gamga musyachinqui runacunatam juc salvacugpita, juchancunapita perdonasha capäcunanpag. 78Chaynuy ruranga Diosga alisca cuyapäcug carmi. Payga jana pachapita cachramunga juc salvacugtam, 79juchalachru cawagcunata, jinaman alisca cunchuyman aywarcayagcunata ali cawaypita musyachinanpag, chaynuypa ali cawayta yanapämänanchipag” nir. 80Nätan wamraga jatunyayara Diosta cäsucuyarmi, jinaman paypita yachracuyarmi. Juanga yachrara juc chunyag pampachrümi Israel runacunawan reguechicungancama.
Copyright
Learn More


text:
1Irmänucuna, Moiséspa shiminta sumaj musyanchi, ¿au? Llapallantapis çharcunanchi; wañurmi ichanga manana. Chaymi tincuchiypa tantiyacushun. 2- 3Majayuj warmi majanpa maquinçhu cawan. Shimintapis wiyacun. Majayuj caycar jucwan cacurga, majanta jananpachin. Majan wañucuptinmi ichanga, japallanna ricacun. Jucwan majachacar, wañuj majanta mana jananpachinnachu. 4Irmänucuna, llapanchi juchata rurar purishcanchi. Nuwanchi-raycur Washäcuj Jesús wañushanman yupachicurmi ichanga, wañush-yupay ricacushcanchi. Jucha ruraypitapis jishpichimashcanchi. Chaymi alli ñawinwan Tayta Diosninchi ricamänanchita munar, mana Moiséspa shimintarächu çharcunanchi. Manchäga Jesúspa maquinçhüna cawananchi. Paytana wiyacunanchi. Wañushanpita Tayta Diosninchi cawarachimusha. Paypa shungun munashannuyna cawashuwan. 5Ñaupata supaypa maquinçhu cawar Moiséspa shiminta çharcuyta munaptinchisi, supay imaçhüpis jucha aparicuyta munapächimaranchi. Juchaçhu cawaycaptinchi, wañuyman çhayananchi caran. 6Cananmi ichanga Tayta Diosninchipa maquinçhu cawananchipaj mana Moiséspa shimintarächu wiyacunanchi. Wañush-yupay caycar, Moiséspa shiminta wiyacunanchi mana camacannachu. Juchata rurar mana cawanchinachu. Manchäga Espíritu Santu yanapämaptinchi, Tayta Diosninchipa shungun munashallanta rurar cawaycanchi. 7Chaynuy captinsi, ama yarpäshunchu: ‹‹Moiséswan Tayta Diosninchi isquirbirächishan shimin sasa. Çharcuyta mana camäpacuptï, wañuyman çhayachiman›› nir. Paypa shimin alli. Jucha ima cashantapis tantiyachimanchi. Nuwanchi-raycur Tayta Diosninchi musyachicun: ‹‹Runa-masiquipa imancunatapis ama munapanquichu›› nir. Chayraj imatapis munapar: ‹‹Juchata aparicushcanqui›› nir jurgapämänanchita tantiyacunchi. 8‹‹Ama munapanquichu›› nimaptinchisi, yargaj canchi. Runa-masinchipa imancunatapis sumaj munapanchi. Ichanga Tayta Diosninchipa shimin miçhämaptinchiraj, jucha cashanta tantiyacunchi. Shimin mana miçhämaptinchim ichanga, ima juchatasi mana aparicushuwanpishchu. 9Ñaupata Moiséspa shiminta mana musyar, imasi mana jucushcächu. Shiminta musyarmi ichanga juchaçhu cawashätapis, 10Tayta Diosninchipa maquinçhu mana cawashätapis tantiyacushcä. Moiséspa shiminta çharcur imaycamanpis cawayta yarpashcä. Shimin juchaçhu cawashäta musyachimaptinmi ichanga, imaypis wañuyman çhayanäta tantiyacushcä. 11Chaypis llutanta yarpar nishcä: ‹‹Juchaçhu cawarsi Moiséspa shiminta llapanta çharcurga, imaycamanpis Tayta Diosninchipa maquinçhu cawashaj.›› Chaynuy nirpis, Tayta Diosninchipa maquinpita witicushäpita wañuyman çhayachimänan caran. 12Chaypis Moiséspa shimin alli. Payga Tayta Diosninchipa shiminta willacuran. Ima-imata rimashanpis sumaj alli. Wiyacushanpis alli. 13Chaynuy captin, ama yarpämanchu: ‹‹Moiséspa shimin alli captinsi wañuyman çhayar, Tayta Diosninchiwan mana imaysi tincushächu›› nir. Mana Tayta Diosninchipa shimin-jananchu wañuyman çhayashaj. Manchäga paypa shiminta çharcuyta mana munarmi, wañuyman çhayashaj. Juchallaçhu aruyta munaparmi, juchata aparicü. Juchallicur, juchallaçhu cushish arushäta tantiyacü. Jucha-sapa cashäta Moiséspa shimin musyacächin. 14Musyanchi Moiséspa shimin Tayta Diosninchipa shimin cashanta. Nuwam ichanga wañuj runa car, juchata aparicullar cawä. Mana wiyacur, shungü munapashallanta rurä. 15Tantiyayta mana atipächu. Llutanta rurarpis, mana pingacüchu. Alli rurayta munarsi, chucru shungu cä. Llutancunata juclla rurä. Allita ruraytam ichanga sasächicü. 16Chaynuy jucha ruray jançhamaptinsi, içhipuyta mana camäpacuptïsi, Moiséspa shimin alli. 17Çharcuytapis munä. Chaypis mana camäpacüchu. Shungüga munapashallanta ashir, juchaman jançhaman. 18Wañuj runa captï, juchallaçhu purichiman. Allillata rurayta munarsi, mana camäpacüchu. 19Alli rurayta munarsi, llutanta rurä. Jucha rurayta wasguiyta munarsi, juchata aparicü. 20Jucha aparicuyta mana munarsi, juchata aparicü. Ichanga mana quiquïpitachu aparicü; manchäga shungü jançhamaptin. 21Cananraj sumaj tantiyacü. Tayta Diosninchipa shimin nishallanta rurayta munaptïsi, shungü jucha aparicuytaraj munapan. Alli rurashäpita chapäman. 22Tayta Diosninchipa shungunman shungü tincunanta munä. Shimintapis wiyacuyta munä. 23Wiyacuyta sumaj munaptïsi, shungü juchata munapan. Munapashanta camacächiptin, jucha rurayman çhayä. 24Wañuj runa carmi, sumaj llaquicü. Imamanpis çhayashaj. Juchallicush captï, ¿piraj wañuypita jishpichimanga? ¿Piraj Tayta Diosninchiwan tincuchimanga? 25Chaypis sumaj cushicü. Tayta Diosninchitapis alliman çhurä. Ima allish Taytanchi Jesucristuta caçhamusha llapaninchita jishpichimänanchipaj. Chaypis ama jungashunchu. Tayta Diosninchipa shiminta çharcushuwan. Shiminta çharcuyta munarsi wañuj runa caycar, juchatapis aparicunchi.
Copyright
Learn More


text:
1Señor Diosnilláy, ama phiñakuspa anyaykuwaychu, ama k'arakta phiñakuspa muchuchiwaychu. 2Señor Diosnilláy, khuyapayaykuway, pisi kallpayapushanin. Señor Diosnilláy, qhaliyachiway, tukuy ukhuymi khatatatashan. 3Señor Diosnilláy sinchitapunin llakikapushani, ¿hayk'aqtaq hamuwanki? 4Señor Diosnilláy, hamuy, qespichiway, khuyakuyniykirayku qespichiway. 5Wañusqa runaqa manañan qanta yuyarisunkiñachu, ¿pitaq Wañuy-pachapiri yupaychasunkiman? 6Pisipaniñan anchispay, tutan-tutan waqasqaywanmi puñunayqa hallch'ullaña, puñunayqa weqeywanmi ch'aranllaña. 7Llakikuyniymi ñawiyta ayphayaykuchipushawan, askha awqaykuna kasqanraykun tutayaykapushawan. 8¡Ñoqamanta anchhuriychis llapa mana chanin ruwaqkuna! Señor Diosmi sinchi waqasqayta uyariwanña. 9Señor Diosmi rogakusqayta uyariwanña, Señor Diosmi mañakusqayta chaskiwanña. 10Llapa awqaykunaqa q'aqchasqan p'enqachisqan kanqaku, qonqayllan p'enqasqa kutiripunqaku.
Copyright
Learn More


text:
Assisi
Assisi (kastilla simipi: Asís) llaqtaqa Umbriya riqyunpi, Italya mama llaqtapi kan. Tukuy runakunap qhapaq kayninmi (mawk'a llaqtarayku).
Yuyarina
Wiñay kawsay[llamk'apuy | pukyuta llamk'apuy]
Allpa saywachi[llamk'apuy | pukyuta llamk'apuy]
Chiriqunuy[llamk'apuy | pukyuta llamk'apuy]
Waki[llamk'apuy | pukyuta llamk'apuy]
Runakuna[llamk'apuy | pukyuta llamk'apuy]
Iñiy[llamk'apuy | pukyuta llamk'apuy]
Llaqtap amachana santun[llamk'apuy | pukyuta llamk'apuy]
Pulitika Rakiy[llamk'apuy | pukyuta llamk'apuy]
Yachay tarpuy[llamk'apuy | pukyuta llamk'apuy]
Karu puriy[llamk'apuy | pukyuta llamk'apuy]
Raymikuna[llamk'apuy | pukyuta llamk'apuy]
Yachachiy[llamk'apuy | pukyuta llamk'apuy]
Musiku[llamk'apuy | pukyuta llamk'apuy]
Apaykachana[llamk'apuy | pukyuta llamk'apuy]
Llaqtapi paqarisqa runakuna[llamk'apuy | pukyuta llamk'apuy]
Ñaña llaqtakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Assisi.
- Web sobre la ciudad de Asís
- Web oficial del Calendimaggio
- Gruppo Astrofili Monte Subasio
- San Francisco de Asis


text:
1Maicans Jesucristo ajta quirisha Diosmanda pagarishcami. Maicans causaira cuj Diosta llaquisha, shinallara Diosmanda pagarijta llaquin. 2Caimanda ñucanchi Diospa churiunara llaquishcara ricsinchi, ima huras Diosta llaquinchi, shinallara pai mandashca shimiunara pactachinchi. 3Diosta llaquina casnami, ñucanchi pai mandashcaunara pactachingaj. Dios mandashcaunaga mana turminduscunachu. 4Tucui Diosmanda pagarishca runa cai pachara vinsin. Mundura vinsinaga ñucanchi quirinami. 5¿Pita mundura vinsijri? Jesús Diospa Churi ajta quirij, paimi cai pachara vinsij. 6Cai Jesucristo yacumandas yahuarmandas shamuca, mana yacumandallachu, astaun yacumandas, yahuarmandas. Diospa Ispíritu caita rimajmi. Cai Ispíritu sirtumi. 7Ahua pachai quinsa rimaj tian: Yaya Dios, Causana Shimi, Ispíritu. Cai quinsa shujllami. 8Cai pachai quinsa rimaj tian: Diospa Ispíritu, yacus, yahuars. Cai quinsa chi tunullarami rimanaun. 9Ñucanchi runauna rimashcara chasquijpi, Dios rimashca astaun yalimi. Cai shimira Dios rimashca paihua Churimanda. 10Maican runas Diospa Churii quirisha, Dios rimashca shimira paihuajpi charin. Randi, maican runas Diosta mana quirisha, Diosta llullai churashcami, Dios paihua Churimanda rimashcara mana quirishcamanda. 11Caimi Dios rimashca: “Dios ñucanchira huiñai causaira cushcami, cai causaiga paihua Churii tianmi.” 12Maicans Diospa Churira charisha, shinallara causaira charin. Maicans Diospa Churira mana charisha, causaira mana charinzhu. 13Caigunara cangunama, Diospa Churii quirijcunama, quillcashcani, canguna huiñai causaira charishcara yachangaj, canguna Diospa Churi shutii quiringaj. 14Caimi ñucanchi Diospi quirishca, ñucanchi imaras mañajpi pai munashcasna, pai ñucanchira uyan. 15Ñucanchi pai uyashcara yachashaga imaras mañashcai, shinallara yachanchi ñucanchi paita mañashcaunara apishcaras. 16Maican runas paihua uquira shu mana huañuna tupu uchara rauta ricusha, Diosta mañachu; Dios paita causaira cungami, mana huañuna tupu uchara rajcunama. Huañuna tupu ucha tianmi. Cai sami uchara rajmanda canguna mañangaj mana ninichu. 17Tucui ima manali ranas uchami. Mana huañuna tupu uchas tianmi. 18Yachanchi maican runa Diosmanda pagarishca asha mana uchara rasha causaun; astaumbas Diosmanda pagarishca Churi paita huacachin, manali supai paita mana apinzhu. 19Shinallara yachanchi Diosmandami anchi. Intiru munduga manali supai maquii tian. 20Astaumbas yachanchi Diospa Churi ña shamushcami. Pai ñucanchira intindinara cushcami sirtu Diosta ricsingaj. Sirtu Diospajpis tiaunchi, paihua Churi Jesucristois. Caiga sirtu Diosmi, shinallara huiñai causaimi. 21Churihuauna, runa rashca dioscunamanda huacachirichi. Amen.
Copyright
Learn More


text:
1Chunga chuscu (14) huatahuasha Bernabehuan cuti Jerusalenma rirani Titotas pushasha. 2Dios ñucata chima rina mangui nisha yuyachishcamanda rirani. Chibi pactasha quiric runagunata mandac nishcagunahuan sapalla cuintagrirani. Quishpichina shimita mana-israelgunama ñuca camachishcamanda paigunata cuintarani paiguna alita yachanauchun nisha. Ñáuca ñaupa rashcatas cunan raushcatahuas rimacpi uyasha ali man nisha rimahuanaupi ñuca mana yanga camachishcata yachaima. 3Chasna acpi ñuca pushashca griego runa Tito nishcaga mana-israel runa agllaita mana pihuas pai israel runacuinta tucuchun nisha Moises mandashcashina rai nisha mana mandarachu. 4Chasna agllaita quiric manchi nisha maican yanga llullac runaguna ñucanchi Jesucristohuan cungailla causanata ricungahuaca pacalla satirishcaunami. Satirisha ñucanchi shuc mandashca runaguna tucunauchun nisha munashcamanda, Moises mandashca shimigunata pactachina manguichi ninaura. 5Paiguna chasna rimanaupihuas ñucanchiga paiguna yachachishcata mana imatas uyaranchichu. Canguna sirtu shimita quirisha quishpichishca tucungahuami paigunata mana uyaranichu. 6Quiric runagunata mandac runagunahuas ñuca camachishcamanda mas casna camachingui mana nihuanaurachu. Paiguna imasna ashcahuas mana imaschahuan. Runaguna mandac amu acpihuas Yaya Diosca mana balichinzhu. 7Astahuanbas ñuca chi mana-israelgunama paihua quishpina shimita camachingahua Dios japihuashcata yachanaura, Pedrota quiquin israelgunata camachingahua japishcacuinta. 8Yaya Diosca Pedrotaga chi israel runagunata camachingahua cachashca mara, chasnallata ñucatas Diosllatami chi mana-israelgunata camachingahua cachashca marani. 9Ñáa Santiago, Pedro, Juandi Jesucristomanda yapa yachachisha tucui quiriccunata yanapac anaura. Paiguna Yaya Dios ñucata llaquisha chasna cachashcata yachasha, ñucatas Bernabetas ninaura alimi, chi mana-israelgunata Diospa shimita camachiguichi, randi ñucanchiga israelgunatami camachingaraunchi. Chasna rimashcahuashaga maquita japiriranchi ñucanchi shuc yuyaillahuan ashcata ricuchingahua. 10Chasnallata paiguna rimanaura, tsuntsu runagunata yanapaichi. Ñáucallatami chita yapa yuyarisha pactachinata munarani. 11Chihuasha Antioquia llactaibi ñuca tiyaushcaibi Pedro pactamura. Quiriccunahuan pai mana alita rashcamanda ñahuipura paita rimarani. 12Pedro ñaupa pailla pactashcallaibiga chi mana-israel quiriccunahuan pariu micurallami. Randi Santiago cachashca israelguna pactamucpi manzharisha mana-israel runagunamanda anchurira mana paigunahuan mas pariu micusha nisha, chi israelgunaga mana-israelgunahuan mana micunachu nisha rimashcata manzhashcamanda. 13Chi shuc quiric israel huauquiguna Pedro chasna rashcata ricusha paigunas chasnallata anchurinaura, Bernabehuas paigunacuintallata anchurira. 14Paiguna chasna Diospa quishpina sirtu shimi rimashcacuintata mana ranaupi ricusha tucui runaguna ñaupacpi Pedrota shuc shimita rimarani, ricui canga israel runa ashallata mana-israel runacuinta purirangui. Chasna acpi imahuata canga mana-israelgunata israelgunacuinta tucunata mandangui nirani. 15Ñáucanchiga quiquin israelmanda miraimanchi, mana chi shuccunashina juchayucchanchi. 16Chasna ashallata yachanchimi pihuas Moises mandashcagunata pactachishcamandalla mana Dioshuan alichishca tucunzhu, astahuanbas Jesucristota quirishcamandalla. Ñáa ñucanchiga Jesucristota quirishcamandalla Dioshuan alichishca tucushcanchi, mana chi mandashcagunata pactachishcamandallachu. Pihuas chi mandashcagunata pactachishcamandalla Dioshuan alichishca tucunata mana ushanzhu. 17Randi shuc israel runaga casna rimanma Jesucristota quirinata munasha ñaupapunda yuyarinami juchayuc mani nisha. Astahuanbas mana rimanachu Cristomi casna ñucata juchayucta rahuara nisha. Sirtu chita mana chasna yuyarinachu. 18Astahuanbas chi ñaupa mana ranachu nisha mandashcata ñuca cunanga cuti raichi nisha rimashaga, sirtu ñuca juchayuc ashcata ricuchini. 19Chasna asha ña huañushcacuinta mani chi mandashcagunata mana rangahua, randi Diospacta rasha causangahua. 20Ñáucaga ña Cristohuan pariu cruspi huañushcacuinta mani. Chasna ashami mana ñuca quiquin ushaillahuanzhu causauni randi Cristomi ñucahuacpi causaun. Paiga ñucata llaquishami ñuca randimanda huañura. Chasna acpi cai aichahuan causaushas Diospa churita quirishcata yuyarishallami causauni. 21Ñáuca chasna rimasha Yaya Dios llaquishcatami balichini. Chasna acpi yuyarichi. Chi mandashcagunata pactachishcamandalla Dioshuan alichishca tucuna acpiga, Cristoga yangami huañushca an mara. Chitaga mana rimashcanichu.
Copyright
Learn More


text:
1Chunca ishcay (12) apostolnincunata yachatsiyta usharcurnami Jesusga Galilea provinciapa marcan marcan purergan Tayta Diosnintsipa wilacuyninta wilacur. 2Carcilcho caycarmi Juan Bautista mayargan Jesús milagrucunata ruraycashganta y Tayta Diosnintsipa wilacuyninta wilacur puriycashgantapis. Tsaymi discïpuluncunata Jesús cagman cachargan caynog nir tapumunanpag: 3“¿Gamcush caycanqui Tayta Dios cachamushgan Cristo, o juctaragcush shuyarpäshag?” 4Tsaynog tapuptinmi Jesús nergan: “Cutishpayqui Juanta wilapäcuy ricashgayquita y mayashgayquitapis. 5Gapracuna ricannami. Puriyta mana puëdeg wegrucuna purinnami. Leprawan gueshyagcuna aliyashganami caycan. Upacuna mayannami. Juc ishcay wanushcunapis cawarimushganami. Wactsacunapis Tayta Diosnintsipa wilacuyninta mayaycannami. 6Nogaman yäracamashgannogla imaypis Juan yäracamätsun.” 7Juanpa cachancuna cuticäriptinnami runacunata Jesús caynog nergan: “Chunyag jircaman Juanta ricanayquipag aywar manami jachata wayra cuyutsegta ricanayquipagtsu aywapäcorgayqui. 8Tsaynogpis manami fïnu röpan jatishga runata ricanayquipagtsu aywapäcorgayqui. Reypa wayincho tagcunalami ali röpan jatishga carcaycan. 9Manami tsaycunata ricagtsu aywapäcorgayqui, sinöga Tayta Diosnintsipa profëtanta ricanayquipagmi. 10Juanpagmi Tayta Diosnintsipa palabrancho caynog escribiraycan: ‘Wilacognëtami cachashag runacunata camaricatsinanpag. Tsaynogpami camaricushga canga shamuptë chasquicamänanpag.’ 11Juanpag tsaynog escribishga captinmi lapan runacunapitapis payga más puntata tantyashga Tayta Dios cachamushgan Cristo cashgäta. Tsaynog captinpis discïpulöcunaga nogawan purishga carmi Juanpita masla tantyapäcun Dios cachamushgan Cristo cashgäta. 12“Moisés escribishgancuna, Tayta Diosnintsipa profëtancuna escribishgancuna y Juan Bautista wilacushgancunapis niycan noga shamunäpag cagpitami. Tsaymi Juan wilacuyta galaycushganpita-patsa atsca runacuna Tayta Diosnintsipa wilacuyninta chasquicurcaycan. Tsaynog caycaptinpis waquin runacunaga manami munantsu tsay wilacuyta wilacunanta, sinöga imanogpapis tsapatami churapaycan. 14Tsaynoglami Tayta Diospa palabrancho escribiraycan Elías shamur wilacunanpag cashganta. Tantyanayquipag sasa captinpis Juan Bautista wilacuptinmi cumplergan Elías shamur wilacunanpag escribiraycashgan. 15Nishgäta mayag cäga shumag tantyacäriy.” 16Tsaynog nircushpan Jesús mastapis caynog nergan: “Canan tiempo runacunaga yupay-tucog wamracunanogmi carcaycan. Manami chasquicamantsu noga yachatsishgäcunata ni Juan Bautista yachatsishgancunatapis. Wamracuna: ‘Puclar fiestata rurashun’ nir quënata tucaptin yanasancuna gatswayta mana munashgannogmi noga yachatsishgäcunatapis mana chasquicärintsu. ‘Aya pampayta puclar laquicuypa cantashun’ niptinpis yanasancuna puclayta mana munashgannogmi Juan Bautista yachatsishgancunatapis chasquicuyta mana munantsu. 18Juan Bautista imaypis ayunaptin y vïnuta mana upuptin: ‘¡Payga demoniupa munaynincho carmi tsaynog caycan!’ nipäcun. 19Pï-may runawanpis juntacar noga ima micuytapis micuptë y vïnutapis upuptë ‘Micular upular puricun’ nipäcaman. Tsaynogpis: ‘Jutsasapa runacunawan y Romapag impuesto cobragcunawan puricog’ nipäcaman. Tsaynog mana chasquicamaptinpis Juanta y nogata Tayta Dios cachamashgan tantyacaycan Tayta Dios munashgannog cawapäcuptëmi.” 20Milagrucunata Jesús rurashganta ricarpis waquin runacuna jutsa ruraycunata manami cacharergantsu. Tsaymi paycunapag Jesús caynog nergan: 21“¡Corazín marcacho tag runacuna! ¡Betsaida marcacho tag runacuna! ¡Juicio final junäga pasaypami laquicunquipag! Gamcunacho milagrucunata rurashgänog Tiro y Sidón marcacunacho milagrucunata ruraptëga maynami jutsa ruraycunata cacharinman cargan. Tsaynogpis jutsa rurashganpita laquicur maynami cotenciapita rurashga röpata jaticurcur uchpaman jamaycur wagapäcunman cargan. Gamcunaga milagrucunata rurashgäta ricaycarpis jutsa ruraycunata cachariyta manami munapäcunquitsu. 22Tsaynog cashgayquipitami Tiro y Sidón marca runacuna infiernucho nacashganpitapis gamcunaga infiernucho más fiyupa nacanquipag. 23“Capernaum marcacho tag runacuna, ¿gamcunaga Tayta Diosnintsipa naupanman chayanayquipag cashgan imatachari yarparcaycanqui? Tayta Diosnintsipa naupanman chayanayquipa trucanga Hadisman gaycushgami capäcunquipag. Gamcunacho rurashgä milagrucunata Sodoma marcacho ruraptëga jutsancunata cachariptin hasta cananyagmi tsay marca caycanman cargan. 24Sodoma marca runacuna infiernucho nacananpag cashganpitapis gamcuna más fiyupami infiernucho nacanquipag.” 25Tsaychömi pasaypa cushicushpan Tayta Diosnintsita Jesús manacorgan caynog nir: “Jana patsacho y cay patsachöpis gam munayniyogmi caycanqui, papá. Yachag-tucogcunata manami tantyatsishcanquitsu nogata cachamashgayquita. Paycunata tantyatsinayquipa trucanga yachacuyta munagcunalatami tantyatsishcanqui. 26Tsaynog canantami munashcanqui, papá.” 27Nircurnami discïpuluncunata caynog nergan: “Taytämi lapantapis munaynëman churamushga, tsurin captë. Noga imanog cashgätapis Taytalämi musyan. Tsaynogmi pay imanog cashgantapis nogala musyä. Tsaymi tantyatsishgä cagcunala musyapäcun Taytä imanog cashgantapis. 28“Tayta Diosnintsi munashgannog cawayta mana camäpacorga nogaman yäracamay. Yäracamaptiquega yanapashayquimi. 29Noga yachatsishgänogla cawapäcuy. Tsaynogpis shumag tantyacäriy cuyapäcog y mana runa-tucog cashgäta. Tsaynog cawarga ali cawaytami tarinquipag. 30Noga yanapaptë Tayta Dios munashgannog cawanayquipäga manami sasatsu caycan.”
Copyright
Learn More


text:
1Ñawpa tiempu Jesukristu nasirkan alli kamachikuk Davidpa ñawpa awilunchi Abrahampa ayllunkunamanta. 2Abrahamka karkan Isakpa tatan. Isakka karkan Jakobopa tatan. Jakoboka karkan Judapa wawkinkunapa tatan. 3Judaka karkan Farespa Sarapa tatan. Farespa Sarapa maman karkan Tamar. Fareska karkan Esrompa tatan. Esromka karkan Arampa tatan. 4Aramka karkan Aminadabpa tatan. Payka karkan Naasonpa tatan. Naasonka karkan Salmonpa tatan. 5Salmonka karkan Boospa tatan. Boospa maman karkan Rahab. Booska karkan Obedpa tatan. Paypa mamanka karkan Ruti. Obedka karkan Isayipa tatan. 6Isayika karkan alli kamachikuk Davidpa tatan. Davidka karkan Salomonpa tatan. Salomonpa maman manara Davidpa warmin kashpa Uriyaspa warmin karkan. 7Salomonka karkan Roboampa tatan. Roboamka karkan Abiyaspa tatan. Payka karkan Asapa tatan. 8Asaka karkanna Josafatpa tatan. Josafatka karkan Jorampa tatan. Joramka karkanna Usiyaspa tatan. 9Usiyaska karkan Jotampa tatan. Jotamka karkan Akaspa tatan. Akaska karkan Esekiyaspa tatan. 10Esekiyaska karkan Manasespa tatan. Manaseska karkan Amonpa tatan. Amonka karkan Josiyaspa tatan. 11Josiyaska karkan Jekoniyaspa wawkinkunapa tatan. Chay pachana Babilonia llaktamanta runakuna israel runakunataka apishpana pusharkansapa llaktanman chaypi paykunapa munanankunata rurashpa kawsanankunapana. 12Chaymanta Babilonia llaktamanta kutimuptinkuna Jekoniyaska karkan Salatielpa tatan. Salatielka karkan Sorobabelpa tatan. 13Sorobabelka karkan Abiyupa tatan. Abiyuka Eliakimpa tatan karkan. Eliakimka Asorpa tatan karkan. 14Asorka Sadokpa tatan karkan. Sadokka karkan Akimpa tatan. Akimka Eliyupa tatan karkan. 15Eliyuka karkan Eleasarpa tatan. Eleasarka Matanpa tatan karkan. Matanka Jakobopa tatan karkan. 16Jakoboka Josepa tatan karkan. Joseka Mariyapa kusan karkan. Mariyaka karkan Jesuspa maman. Tata Dios Jesustaka kachamurkan kay allpaman runakunata uchankunamanta salvanankunapa. Chayrayku Jesuspa suk shutin karkan Kristu. 17Ñawpa awilunchi Abrahammantapacha kamachikuk Davidkaman chunka chusku kuti chay runakuna mirarkansapa. Chaymanta Davidmantapacha Babilonia llaktaman israel runakunata pushashkankuna pachakaman chunka chusku kuti chay runakuna mirarkansapa. Babiloniaman pushashkankunamantapacha Tata Diosmanta salvakuk runa nasishkan tiempukaman chunka chusku kuti chay runakuna mirarkansapa. 18Jesukristu kashna nasirkan. Tiyarkan suk shipash Mariya. Chay shipash mañaduna karkan kasarakunanpa Josewan. Manara Josewan tantanakushpara Mariyaka okupadana karkan Tata Diospa Espiritunpa. 19Joseka novian Mariya okupada kananta yachashpa manana munarkannachu paywan kasarayta. Alli rurak runa kashpa mana munarkanchu demandayta ama llaktamasinkunapi pinkachinanpa. Yuyaykurkan upallalla sakiyta. 20Sakinanpa yuyaykuykaptinna suk tuta muskuyninpi Tata Diospa angelnin willarkan: “Kanmi ñawpa Davidpa miraknin kanki. Chayrayku Tata Dios munan noviayki Mariyawan kasaranaykipa. Chay wawanka Tata Diospa Espiritunpami. Manami ullkupachu. Ama pinkakuychu noviayki Mariyawan kasarayta. 21Mariyaka suk ullku wambrata wawayanka. Chay wambra llaktamasinkunata kastigumanta salvankasapa. Chayrayku chay wambrata shutiyachinki Jesus.” Chayta willashpa chay angelka Josetaka sakirkan. 22Ñawpa pacha Tata Dioska suk yachachikuk runata willarkan: “Suk sensilla shipashmi ullku wambrata wawayanka. Payta shutiyachinkichi Emanuel.” Emanuel riman “Tata Dios ñukanchikunawan.” Chay killkadun rimashkanshina Mariyaka wawayarkan. 24Joseka puñuymanta rikchashpa Tata Diospa angelnin willashkanta kasushpa Mariyawan kasararkan. 25Kasarashkankunawasha Mariyaka wawayanankaman manami Josewanka puñurkanrachu. Mariyapa wawan nasiptin Joseka shutiyachirkan Jesus.
Copyright
Learn More


text:
1Saulpa ayllunwan Davidpa ayllunwan maqanakuymi unay karqan, hinan Saulpa ayllunqa pisi kallpayapusharqan, Davidñataq kallpachakusharqan. 2Hebrón llaqtapi David kashaqtinmi kay churinkuna nacerqan: Jezreel llaqtayoq Ahinoampa phiwi churin Amnón, 3Carmel llaqtayoq Nabalpa viudan Abigailpa churin Quileab, Gesur llaqta rey Talmaipa ususin Maacaq churin Absalón, 4Haguitpa churin Adonías, Abitalpa churin Sefatías, 5Eglaq churintaq Itream. Llapan chaykunan Davidpaq Hebrón llaqtapi nacerqan. 6Saulpa ayllunwan Davidpa ayllunwan maqanakuy kashaqtinmi Abnerqa Saulpa ayllunpi atiyniyoq kanankama kallpachakusharqan. 7Saulpan karqan tiyaqmasin warmi Rizpa sutiyoq Ajaq ususin. Chaymi Isbosetqa Abnerta nirqan: –¿Imanaqtinmi taytaypa tiyaqmasin warmiwan puñukunki? nispa. 8Abnertaq chayta nisqanmanta sinchita phiñakuspa nirqan: –¿Ñoqari alqo hinachu Judá aylluta servishani? ¿Manachu Saúl taytaykiq ayllunta, wawqenkunata, amigonkunatapas khuyapayashallani? Manan qantapas Davidman hap'iykachiykichu. ¿Kunantaqchu qanqa chay warmimanta huchachawanki? 9Señor Dios sinchita muchuchiwachun manachus Señor Diospa prometesqanman hina Davidta yanapaqtiyqa. 10Señor Diosmi Saulpa ayllunmanta kamachikuyta qechuspa Israel ayllupi Judá ayllupi kamachikuyta Davidman qopun, Dan llaqtamanta Beerseba llaqtakama, nispa. 11Isboset-taq payta manchakuspa mana ima nirqanpaschu. 12Chaymantataq Abnerqa willaqkunata Davidman kacharqan: –¿Piqpan kay suyuqa? Ñoqawan rimanakuy, liston kashani llapan Israel runakuna qanta kamachikuqta chaskisuqtiyki yanapanaypaq, nispa nimunankupaq. 13Davidtaq kutichirqan: –Allinmi, rimanakusunchis, ichaqa kaytan mañakuyki: Saulpa ususin Micaltan pusamuwanki. Mana chayqa, manan chaskisqaykichu, nispa. 14Chaymantataq Davidqa Saulpa churin Isbosetman willaqkunata kacharqan: –Kutichipuway Mical warmiyta, paytaqa pachak Filistea runakunaq qhari-kaynin qarachakunawanmi horqokurqani, nispa. 15Hinan Isbosetqa Laispa churin Paltielmanta Micalta qechurqochimurqan. 16Qosan Paltieltaq ichaqa waqakuspa qhepanta purimurqan Bahurim llaqtakama, chaypitaq Abnerqa nirqan: –Phaway, wasiykita kutipuy, nispa. Hinan Paltielqa kutipurqan. 17Abnertaq Israel kurak runakunata rimaykuspa nirqan: –Unayñan qankunaqa Davidta reyniykichis kananta munashankichis, 18kunanqa reyniykichispaq churakuychis, nispa. Señor Diosmi Davidtaqa nirqanña: Israel llaqtaytaqa Filistea runakunamanta, lliw awqankunamantapas qanwanmi qespichisaq, nispa. 19Abnerqa rimaykullarqantaq Benjamín aylluta, hinaspa Hebrón llaqtata Davidman rirqan, Israel runakunaq Benjamín ayllu runakunaq lliw yuyaykusqankuta willaq. 20Chaymi Abnerqa iskay chunka qharikunapiwan Hebrón llaqtata Davidman chayarqan, Davidtaq hatun mikhuyta paykunaman mikhuchirqan. 21Chaymantañan Abnerqa Davidta nirqan: –Kunanqa ripusaq, hinaspa lliw Israelta qan wiraqochayman huñumusaq, qanwan rimanakunankupaq, munasqaykiman hinataq kamachinki, reyníy, nispa. Hinan Davidqa sumaqpi Abnerta kacharparipurqan. 22Chay qhepatataq Davidpa soldadonkunaqa Joabpiwan chayamurqanku, maqanakuypi llat'anasqankuta apamuspa, Abnertaq manaña Davidwanchu Hebronpi kasharqan, David sumaqpi kacharparipusqanrayku. 23Soldadokunapiwan Joab chayamuqtintaq payman willarqanku: –Nerpa churin Abnermi reyman hamusqa, Davidtaq chaskispa sumaqpi kacharparipun, nispa. 24Hinan Joabqa reyman qayllaykuspa nirqan: –¿Imatataq kaytari ruwanki reyníy? Abnermi hamusqasunki, qantaq chaskiykusqanki. ¿Imanaqtinmi sumaqpi kacharparipurqanki? 25¿Manachu yachanki q'otullawan tukuy ima niwasqaykita purisqaykita qhamiyaq hamusqasuykita? nispa. 26Hinaspan Joabqa Davidpa ñawpaqenmanta lloqsirqospa, Abnerpa qhepanta willaqkunata kacharqan, paykunataq Sirapi p'uytumantaña Abnerta kutichimurqanku, Davidmi ichaqa mana chayta yacharqanchu. 27Hebrón llaqtaman Abner kutirqamuqtintaq, Joabqa sumaqllapi llaqta haykuna punkuman pusarqorqan sapaqllapi parlaykamuq hina. Chaypitaq Asael wawqenta wañuchisqanmanta vengakuspa wiksanpi sat'irqospa wañurqochirqan. 28Chaymantataq Davidqa chayta yachaspa nirqan: –Ñoqapas suyuypas Abnerpa wañusqanmantaqa manan Señor Diospa ñawpaqenpi huchayoqchu kayku. 29Señor Dios Joabtaqa llapa miraynintawan kay huchamanta muchuchichun, chhaynaqa, paykunamanta kallanqapuni yawar apaywan, lepra onqoywan onqoqkuna, wist'ukuna, yarqayta muchuqkuna, maqanakuypi wañuqkunapas, nispa. 30Chhaynatan Joabpiwan Abisaipiwan Abnerta wañuchipurqanku wawqenku Asaelta Gabaón maqanakuypi wañuchisqankumanta. 31Hinan Davidqa Joabta llapan paywan kashaqkunatawan nirqan: –Waqaychis Abnermanta, p'achaykichista llik'ikuychis, qhasqa p'achawantaq p'achakuychis, nispa. Abnerta p'ampanankupaq wantushaqtinkutaq, Davidqa qhepanta rirqan, 32hinan Hebrón llaqtapi p'ampapurqanku. P'ampaykushaqtinkutaq reyqa khuyayta waqaykurqan, hinallataq lliw runakunapas waqaykurqanku. 33Hinan reyqa Abnerpa wañusqanmanta kay llakiy harawita takirqan: –¿Mana yuyayniyoq hinachu Abnerqa wañunan karqan? 34Manan makiykikunapas watasqachu karqan, manan chakiykikunapas t'eqesqachu karqan, runa wañuchiqpa wañuchisqan hinan wañurqanki, nispa. Chaymi llapa runa Abnermanta waqallarqankutaq. 35Chay qhepatataq llapa runa Davidta rogarqanku: –Mikhuykuy manaraq tutayaykushaqtin, nispa. Paytaq ichaqa nirqan: –Señor Dios muchuchiwachun manaraq inti chinkaykushaqtin t'antatapas ima mikhunatapas mikhuqtiyqa, nispa. 36Llapa runakunan reparaspa: –Allinmi, nirqanku. Reypa tukuy ruwasqankunapas allinkaman paykunapaq karqan. 37Chay p'unchaymi llapa runa, llapa Israelpas repararqanku Abner wañuchiyqa mana Davidpa kamachisqanchu kasqanta. 38Reyqa oficialninkunatan nillarqantaq: –¿Manachu reparankichis kunan Israelpi huk umalli allin qhari wañusqanta? 39Ñoqaqa pisi kallpan kani, reypaq aceitewan hawisqaña kashani chaypas. Chay Sarviaq churinkunaqa sinchi kallpasapan ñoqapaq kanku. ¡Señor Dios kutichipuchun mana allin ruwaqmanqa, ruwasqanman hina! nispa.
Copyright
Learn More


text:
1Pishqa p'unchaw pasaruqtinmi, sacerdotekunapa jefen Ananiasqa, Israel nación llaqtapi kamachiq runakunapiwan Cesarea llaqtaman chayamuranku. Paykunaqa hamuranku Tértulo sutiyoq abogadota pusayukuspankun. Hinaspan Pablota acusanankupaq gobernador Felixpa kasqanman riranku. 2Pablota huñunakusqanku lugarman pusaramuqtinkun, abogado Tertuloqa acusayta qallariran khaynata: —Wiraqocha gobernador Félix, qanqa allintan kay nación llaqtaykupi gobiernaspayki, imakunatapas allinta ruwashanki. Chaymi noqaykuqa anchata agradecikuykiku, hawkallata kay llaqtaykupi kawsachiwasqaykikumanta. 3Hinaspapas wiraqocha gobernador Félix, noqaykuqa tukuy lawpin, anchata agradecikuykiku noqaykupa favorniykupi tukuy imakuna ruwasqaykimanta. 4Ichaqa manan nishutachu noqaykuqa tiempoykita pierdechiyta munayku. Kay nisqaykutayá kunan huk ratolla uyariykuwayku. Ama hina kaychu, khuyakusqayku wiraqocha. 5Kay Pablo sutiyoq runaqa, kay enteron Israel nacionniyku ukhupi purispanmi, noqaykupurata peleachiwaspanku, nishu problemakunata ruwashan huk plaga hinaraq. Hinaspapas payqa Jesús sutiyoq runata qatikuq runakunapa huknin kaq jefenmi. Chay Jesús runaqa karan Nazaret llaqtamantan. Chaymi kay Pabloqa chay Nazareno sutiyoq falso sectata umallishan. 6Hinaspapas kay Pabloqa huk law nacionniyoq runakunatan Dios yupaychanayku temploman pusaykuran. Chaymi paytaqa presochaspa leyniykuman hina juzgayta munarayku. 7Ichaqa Roma llaqtamanta soldadokunapa jefen Lisias sutiyoq runa hamuspanmi, maqawaspankuraq kay Pablotaqa makiykumantaña qechumuwaranku. 8Hinaspan kamachiran kay runa acusaqkunata, qanpa ñawpaqniykiman hamunankupaq. Saynaqa kunanyá qanpuni, kay runata allinta tapupayaspa, yachay imakunamantas acusashayku chayta, nispa. 9Saynata chay Tértulo sutiyoq abogado rimaruqtinmi, Israel nacionta kamachiq runakunapas niranku: —Arí, kay nisqankunaqa cheqaqpunin, nispanku. 10Chaymi gobernador Felixqa, Pablo rimananpaq makinwan señascharan. Hinaqtinmi Pabloqa khaynata niran: —Noqaqa yachanin kay Israel nación llaqtapi unay watakunaña juez kasqaykita. Chaymi noqaqa qanpi anchata confiaspay ñawpaqniykipi rimarisaq, kay acusawasqankumanta defiendekunaypaq. 11Yaqa chunka ishkayniyoq p'unchawllaraqmi pasarun, Diosta yupaychanaypaq Jerusalén llaqtaman risqayqa. Kay nisqayqa cheqaqchus icha manachus kasqanta, yachayta munaspaqa, qan kikiykiyá rispayki tapukacharakamuy. 12Kay acusawaqniy runakunaqa manan noqataqa tariwaranku, Diosta yupaychana templopi piwanpas peleashaqtachu, nitaq Diosmanta yachachina sinagoga wasikunapipas runakunata ch'aqwanachishaqtachu, nitaq llaqtapipas runakunata peleanachishaqtachu. 13Ichaqa kay runakuna saynata acusawanankupaqqa, manan ni ima pruebankupas kanchu. 14Ichaqa cheqaqtan nisqayki, noqaqa ñawpaq abueloykunapa servisqan Diostan servini. Hinaspapas noqaqa creenin Moisespa escribisqan leykunapi, hinallataq Diosmanta willakuq ñawpaq profetakunapa yachachisqankunapipas. Ichaqa Diosmanta Hamuq Salvadortan noqaqa servishani. Chaymi kay llaqtamasiy runakunaqa acusawaspanku khaynata ninku: “Pabloqa falso religionniyoq runan”, nispanku. 15Noqaqa creenin, justo runakunapas, hinallataq huchayoq runakunapas wañuqtinku, paykunata Dios kawsarichimunanpiqa. Saynallataqmi kay acusawaqniy runakunapas, wañuqkunapa kawsarimunanpiqa creellankutaq. 16Chayraykun noqaqa Diospa ñawpaqninpi, hinallataq runakunapa ñawpaqninpipas, allin kaqkunata ruwaspapuni kawsayta munani. 17Hinaspapas noqaqa huk law nación llaqtakunapin unay watakuna kamurani. Chaymantañan kay llaqtayman kutimurani, qolqeta wakchakunaman apamuspay, hinallataq Diosman ofrendayta qonaypaq ima. 18Chaymi noqaqa costumbreykuman hina Diosta yupaychanayku temploman rirani, chaypi ch'uyanchakunaypaq. Hinaspapas noqataqa manan ashka runakunawan kushkatachu Asia provinciamanta hamuq runakunaqa tariwaranku, nitaqmi ch'aqwa hatarichishaqtachu. (Aswanmi chay Asia provinciamanta hamuq runakuna ch'aqwata hatarichiranku). 19Saynaqa sichus contraypi imapas kaqtinqa, chay Asia provincia lawmanta hamuq Israel nacionniyoq runakunayá, qanpa ñawpaqniykiman hamuspanku, uyaypi imamantapas niwachunku. 20Sichus chay hamuq runakunamanta contraypi mana pipas kaqtinqa, kaypi kaq runakunayá uyaypi niwachunku, sichus hayk'aqllapas Israel nacionpi juzgaq runakunapa ñawpaqninpi ima culpatapas tariwarankuchus, icha manachus chayta. 21Noqaqa chay justicia punkupiqa rimarirani wañuqkunapa kawsarimunanmanta creespan. Chay rimasqaymantan kunan qankunapas juzgawashankichis, nispa. 22Hinaqtinmi gobernador Felixqa, Pablopa nisqanta uyariruspa, hinallataq Jesuspa yachachisqankunatapas allinta yachasqanrayku, chay huñunakuyta tukuspa, khaynata niran: —Roma llaqtamanta llapallan soldadokunapa jefen Lisias hamuqtinña, payta allinta tapuspay, kay asuntoykichistaqa arreglasunchis, nispa. 23Chaymantan gobernador Felixqa chaypi kaq soldadokunapa capitanninta kamachiran khaynata: —Pablotaqa ama cadenasqallatan cuidankichis. Hinaspapas aman hark'ankichishchu, pipas payta watukuq hamuspa, yanapanantaqa, nispa. 24Huk tiempo pasaruqtinmi, gobernador Felixqa, Israel nacionmanta Drusila sutiyoq warminpiwan Pablopa kasqanman kutiran. Hinaspan payqa Pablota waqyachispa, Jesucristopi imaynatas creenamanta uyariran. 25Chaymi Pabloqa gobernador Felixwan rimaspa, kaykunamanta yachachiran: allin kaqkuna ruwanamanta, allinta controlakuspa kawsanamanta, hinallataq juicio p'unchaw chayamunanmantawan ima. Chaykunata Pablo niqtinmi, gobernador Felixqa anchata mancharikuspa, khaynata niran: —Kunanqa ripuy. Tiempoy kaqtinña, kaqmanta waqyachimusqayki, nispa. 26Gobernador Felixqa ashka kutitan Pablotaqa waqyachimuran, paywan parlananpaq. Saynataqa waqyachimuran, preso kasqanmanta kacharipunanpaq qolqeta Pablo qonanta munaspanmi. 27Ichaqa ishkay wataña pasaruqtinmi, Felixqa gobernador kasqanmanta lloqsipuran. Hinaqtinmi Porcio Festo sutiyoq runañataq Felixpa rantinta gobernador kananpaq haykuran. Ichaqa gobernador Felixqa Israel nacionniyoq runakunawan allinpi qepayta munaspanmi, Pablotaqa hina presollata saqetamuran.
Copyright
Learn More


text:
Hage Geingob
Hage Geingob sutiyuq runaqa (* 3 ñiqin chakra yapuy killapi 1941 watapi paqarisqa Grootfontein llaqtapi - ) huk Namiwya mama llaqtapi pulitiku karqan.
Tayta: ; Mama: .
Warmi: Loini Kandume (1993-2008)
Churinkuna (2)
Namiwya Makipura wan Ruraychaqa ministru (2008-2012)
Suñaykuna[llamk'apuy | pukyuta llamk'apuy]
Willay pukuykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Hage Geingob.


text:
1Apóstol car imanog nacashgätapis wilapaptë waquin yachatsicogta mayashgayquinogla nogatapis mayapäcamay. 2“Capaschari lutan yachatsicuytapis chasquicurcaycan” nirmi pasaypa gamcunapag laquicuycä. Jesucristupa ali wilacuyninta wilapaptëmi gamcuna Jesucristuta chasquicärishcanqui. Tsaymi jipash tsurinta manarag punogta runaman entregayta munashgannog gamcunatapis lutan yachatsicuycunata mana chasquipaycagta Jesusman entregayta munaycä. 3Tsaynogpis laquicö Evata Satanás engañashgannog gamcunatapis lutan yachatsicogcuna engañashunayquitami. Nogaga manami munätsu Jesucristuman yäracurcaycashgayquipita guepaman cuticärinayquita. 4¿Imanirtag gamcunaga chasquicurcaycanqui Jesucristuman jitaycular lutanta yachatsishuptiqui? Tsaynogpis ¿imanirtag chasquicurcaycanqui Santu Espirituman y salvacionman jitaycular lutanta yachatsishuptiqui? 5Tsay lutan yachatsicogcunaga: “Más alinnin cag apostolmi cä” niycarpis manami rasunpatsu apóstol caycan. Nogatami itsanga Jesucristo churamashga apostolnin canäpag. 6Paycuna ricamaptenga capaschari runacunapa naupancho shumag parlaytapis mana camäpacötsu. Mana yachashgäta paycuna niptinpis musyämi imata niycashgätapis. Paycuna nishgannog mana cashgätaga gamcunapis musyapäcunquimi. 7¿Lutantatsurag rurargä gamcunata mana cobraylapa Jesucristupa wilacuyninta wilapashpä? Cobranäpa trucanga gamcuna cagcho car gastöcunapag arorgämi. Tsaynog arorgä Jesucristupa wilacuyninta chasquicur salvacärinayquipagmi. 8Gastöcunapag laquicärinayquita mana munarmi pishëmaptinpis nistashgäcunapag maygayquitapis mana manacorgätsu. Tsaypa trucanga Macedonia provinciapitami gastöcunapag waugui-panicuna apatsimorgan. 10Tayta Dios musyanmi rasun caglata niycashgäta. Manami pipis michämanmantsu Jesucristupa ali wilacuyninta mana cobraylapa wilacunäpag. 11Tsaynog niptë ama yarpapäcuytsu gamcunapita jagayashga caycashgäta. ¡Tayta Diosnintsega musyanmi gamcunata cuyashgäta! 12Gamcunacho Jesucristupa wilacuyninta wilacunäpag nogaga imaypis manami tsay lutan yachatsicogcunanogtsu gastöcunapag manacushcä. Tsaynog mana manacuptëmi tsay lutan yachatsicogcunaga mana nipäcunmantsu paycunanog cashgäta. 13Paycunaga manami Jesucristupa apostolnintsu carcaycan, sinöga Satanás munashganta rurarmi runacunata engañanan cashga apostol-tucärin. Tsaynoglami quiquin Satanaspis runacunata engañanan cashga ali angil-tucur puriycan. Satanás munashganta rurar runacunata engañashganpitami Tayta Diosnintsi tsay lutan yachatsicogcunata mana cuyapaypa infiernuman gaycongapag. 16Alabacunäpag Tayta Dios mana cachamaptinpis apóstol car nacashgäta tantyacunayquipag canan ichiclatapis wilaparcushayqui. 18Alabacogcuna nishgancunatapis mayaycarga canan noga nishgäcunatapis mayaycalämay. 19Gamcuna rasunpa yachag carga ¿imanirtag cushishgala chasquicärinqui tsay lutan yachatsicogcuna alabacur nishushgayquicunata? 20¿Imanirtag upälala carcaycanqui munashganta ruratsishuptiquipis, imata suwapäshuptiquipis, engañashuptiquipis, mana runatanog ricashuptiquipis y lagyashuptiquipis? 21¡Achyä pï, paycuna tsaynog rurashganga alichari caycan! ¿Nogapis tsaynog ruranätacu munarcaycanqui? Paycuna alabacur yachatsishushgayquita chasquicuycarga ¿imanirtag noga nishgäcunata mana chasquicunquitsu? Itsanga paycunanog alabacur pengacömi. 22Paycuna hebreo casta cashgannoglami nogapis hebreo casta caycä. Paycuna Israel runa cashgannoglami nogapis Israel runa caycä. Paycuna Abrahampa castan cashgannoglami nogapis Abrahampa castan caycä. 23Paycuna Jesucristupa apostolnin cashganta nirpis manami rasunpatsu noganog Jesucristupa apostolnin carcaycan. Paycuna may-tsaychöpis wilacushganta nirpis manami rasunpatsu noganog may-tsaypapis wilacur purishga. Wilacushganpita carcilcho wichgarashganta nirpis manami noganogtsu wilacushganpita atsca cuti carcilcho wichgarashga. (Quiquëpita tsaynog parlar pengacömi.) Atsca cutimi autoridäcuna astamashga. Tsaynogpis atsca cutimi chiquimag runacuna wanutsimayta munamashga. 24Pitsga cutimi quimsa chunca isgun (39) maqui fiyupa astamashga Israel runacunapa autoridänincuna. 25Tsaypita Roma autoridäcunapis quimsa cutimi gueruwan fiyupa wirumashga. Tsaynogpis runacuna sagmarmi ushamashga. Quimsa viäjimi aywaycashgä büquipis talpucargan. Büqui talpucaptin juc pagas juc junagmi gueruta macalacurcular lamarcho aunargä. 26Jesucristupa ali wilacuyninta wilacurmi may-tsaypapis purishcä. Atsca cutimi mayupis cäsi apamashga. Suwacunapa maquinpitapis atsca cutimi gueshpergä. Israel runacunapis y mana Israel runacunapis wanutsimaytami munamashga. Marcachöpis, chunyagchöpis y lamarchöpis cäsi cäsimi wanushcä. Jesucristuman yäracog-tucogcunapis wanutsimaytami munamashga. 27Mayman chayarpis arushcämi. Atsca cutimi yarpachacur punuytapis mana tarishcätsu. Tsaynogpis yarganarmi yacunarmi purishcä. Röpä lapshala captin gasätsicushcämi. 28Tsay jananmanmi may-tsaycho caycag waugui-panicunapag: “¿Imanograg carcaycan?” nishpä yarpachacö. 29Waugui-panicuna juclaylapis nacaptin fiyupami laquicö. Pitapis jutsaman tunitsiptenga tunitseg runapag fiyupami rabiä. 30Tsaynog captinpis manami nacashgäcunapita alabacuyta munätsu, sinöga Tayta Dios yanapamashganpitami imaypis wilacushag. 31Señornintsi Jesucristupa Taytan Diosmi musyan rasun caglata parlaycashgäta. Payla imaypis alabashga cayculätsun. 32Imaypis yanapamashgannoglami Damasco marcacho caycaptëpis gueshpinäpag yanapamargan. Tsaychömi rey Aretaspa gobernadornin wardiacunata churargan marca puncupa yarguptë prësu tsarimänanpag. 33Tsaynog prësu tsarimänanpag caycaptinmi Tayta Diosman yäracog mayintsi canastaman winarcur perga jananpa warcuypa urätsimargan. Tsaynogpami Tayta Dios yanapamargan tsay runacunapa maquinpita gueshpinäpag.
Copyright
Learn More


text:
1Qanchis tazonniyoqkunapa huknin angelmi asuykamuwaspan niwarqa: —Hamuy, achka yakukunapa hawanpi tiyaq chuchumika warmipa imaynam castigasqa kanantam qawachisqayki. 2Kay pachapi reykunam paywan huchapakurqaku, kay pachapi yachaq runakunapas vinowan sinkachkaq hinam chay chuchumikawan huchapakurqaku. 3Espiritupa yanapakuyninwan purunman angel aparuwaptinmi rikurqani huk warmita, payqa sillarayachkasqa Dios kamiq letrerokunawan churasqa qanchis umayoq hinaspa chunka waqrayoq manchakuypaq puka animalpim. 4Chay warmiqa kachkasqa grosella puka pachawan pachasqam, adornonñataqmi kasqa qoriwan alhaja rumikuna hinaspa perlaskuna. Paymi hapiykurqa qorimanta copata, chay copaqa kasqa cheqnikuywan hinaspa millakuypaq huchapakuyninwan huntasqam. 5Urkunpiñataqmi kayna niq sasa entiendena suti qellqasqa kasqa: HATUN BABILONIA LLAQTA, CHUCHUMIKAKUNAPA HINASPA KAY PACHAPI MILLAKUYPAQ KAQKUNAPA MAMAN. 6Allinta qawaykuptiyqa chay warmiqa Diospi iñiqkunapa yawarninwanmi hinaspa Jesusmanta willakusqankurayku wañuqkunapa yawarninwanmi sinka kachkasqa. Chayta qawaykuspa sinchita admirakuruptiymi 7angel niwarqa: —¿Imanasqataq admirasqallaña kachkanki? Ñoqam willasqayki sasa entiendena kaqta, willasqaykimá chay warmimantawan sillakusqan animalmanta. Chay animalqa kachkan qanchis umayoqmi hinaspa chunka waqrayoqmi. 8Chay animal rikusqaykiqa ñawpaq kaqmi, kunanqa manam kanñachu, chay animalqa uku pachamanta lloqsimunanpaqñam kachkan chaynapi wiñaypaq wañuyman rinanpaq. Kay pachapi yachaqkunañataqmi admirakunqaku chay ñawpaq kaq animalta qawaykuspanku, paykunaqa kay pachapa qallariyninmantapuni wiñay kawsay libropi sutin mana qellqasqakunam. Chay animalqa ñawpaq kaqmi karqa, kunanqa manam kanñachu, ichaqa kutimunqam. 9—Yachayniyoq runaqa entiendechunyá: Qanchis umakunaqa warmipa tiyasqan qanchis moqokunapiwan 10qanchis reykunam. Paykunamanta kaq pichqa reykunaqa chinkarunñam. Hukninqa hinallaraqmi kamachikuchkan, hukninñataqmi manaraq hamunraqchu. Qepa kaq hamuruspaqa manam unayñachu kanqa. 11Ñawpaq kachkaspa, kunan manaña kaq Manchakuypaq Animalñataqmi pusaq kaq rey. Payqariki qanchis reykunapa hukninmi, payqa wañuymanmi richkan. 12—Chay chunka waqrakuna rikusqaykiqa manaraq kamachikuy qallariq chunka reykunam. Paykunam nombrasqa kanqaku Manchakuypaq Animalwan kuska huk horalla gobiernanankupaq. 13Chay chunkantin reykunam huk sonqolla kachkanku atiyninkutawan munayninkuta Manchakuypaq Animalman qonankupaq. 14Carnerowan peleaptinkum Carnero vencerunqa, payqa vencerunqa señorkunapa Señornin kasqanraykum chaynataq reykunapa Reynin kasqanraykum. Paywan kaqkunaqa kachkan Diospa akllasqankunam hinaspa paypa qayasqankunam, paykunaqa qaqa hinam sayachkanku. 15Angelqa niwarqataqmi: —Chuchumikapa tiyasqan achka yakukunaqa llaqtakunam, runakunam, nacionkunam hinaspa tukuy rikchaq rimayniyoqkunam. 16Manchakuypaq Animalpi chunka waqrakuna rikusqaykiqa chunka reykunam. Paykunaqa Manchakuypaq Animalpiwanmi chuchumikata cheqninqaku hinaspam qalalla wischusqata saqerunqaku. Aychanta mikuruspam kañaykunqaku. 17Diosmi churarqa paykunapa sonqonman kikinpa munasqanta ruranankupaq. Reykunam huklla kaspanku animalman qoykurqaku munayninkuta, chaynataqa rurarqaku Diospa munasqan cumplikunankamam. 18Chay rikusqayki warmiqa kay pachapi reykuna kamachiq hatu-hatun llaqtam.
Copyright
Learn More


text:
1Tazun malwata tacshimog ganchis angilcunapita jucnin cag ángil aywaycamur caynog nimargan: “Acu, aywashun yacu janancho caycag Babilonia marcata Tayta Dios imanog castigananpag cashgantapis ricatsinäpag. 2Babilonia runacuna jutsata mana pengacuypa rurapäcushganta ricacurmi cay patsacho mandag reycuna y lapan runacunapis jutsa rurayman churacashga.” 3Nircurnami chunyag jircaman tsay ángil pushamaptin Santu Espíritu ricatsimargan Babilonia marca imanog cashgantapis. Tsaychömi ricargä juc warmi mantsariypag puca uywata muntaraycagta. Tsay uywami cargan ganchis umayog y chunca (10) wagrayog. Tsay uywapa jananchömi Tayta Diospa contran escribiraycargan. 4Tsay warmipa röpanmi cargan rïcucuna jaticushgannog fïnu tëlapita puca-chicnu y crusïla. Öruwan, cuyaylapag chip-chipyaycag rumicunawan y perlascunawanpis adornashgami cargan. Tsararashgan öru tazun malwachömi winarargan lapan jutsa rurashgancuna. 5Warmipa urcunchönami caynog nir escribiraycargan: “Nogaga Babilonia jatun marcami cä. Püta warmicunapa mamanmi cä. Tsaynogpis jutsa ruragcunapa mamanmi noga cä.” 6Tsaypita ricärishgächönami cuentata gocorgä Jesucristuman yäracogcunata wanutsir yawarninta upushganwan tsay warmi shincashga caycagta. Tsayta ricaycur pasaypami mantsacargä. 7Tsauraga ángil caynog nimargan: “¿Imanirtag mantsacashga caycanqui? Canan masta tantyatsishayqui tsay warmi ima cashganta y tsay ganchis umayog y chunca (10) wagrayog mantsariypag puca uywa pï cashgantapis. 8Tsay ricashgayqui mantsariypag puca uywaga anticristumi caycan. Naupata cawarpis cananga mananami cawannatsu. Tsaynog captinpis cawarircamurmi wanwanyaycagpita yargamonga yapay mandag cananpag. Tsaypitaragmi infiernuman gaycushga canga imaypis manana yargamunanpag. Anticristo shamogta ricarmi runacuna cushicur payta chasquicärengapag. Anticristuta chasquicogcunapa jutincunaga libro de la vïdacho manami apuntarantsu. Anticristuta chasquinanpag cashganta musyarmi cay patsata manarag camar Tayta Diosnintsi paycunapa jutincunata tsay libruman mana apuntargantsu. Tsaymi tsay runacuna imaypis mana chayangatsu Tayta Diospa naupanman. 9“Tsaynog captin shumag tantyacäriy. Anticristupa ganchis umancunaga caycan jutsasapa warmi munaynincho tsararashgan ganchis lömacunami. Tsaynogpis tsay umancuna ganchis mandag reycunami caycan. 10Tsay ganchis reycunapitaga pitsga reycuna maynami ushacashga. Cananga jucnami mandaycan. Ganchis cag yurimurnami pöcu tiempula mandangapag. 11Anticristo maynami rey cargan. Tsay ganchis reycuna mandarcuptinnami anticristoga wanushganpita cawarircamur yapay rey cangapag. Tsaypitanami payga infiernuman gaycushga cangapag imayyagpis nacananpag. 12“Anticristupa chunca (10) wagrancunata ricashgayquega chunca reycunami caycan. Paycunaga manaragmi mandayta galaycunragtsu. Juc tiempulapagmi chasquengapag anticristuwan juntu mandananpag. 13Tsay chunca reycunaga parlacurcurmi munayninta gonga anticristuta. 14Tsaymi anticristuwan tsay reycuna Jesucristupa contran sharcapäcongapag. Contran sharcuptinpis lapan mandagcunapa mandagnin carmi Jesucristo paycunata vincengapag. Anticristuta vincinanpäga Jesucristuwanmi cangapag payman yäracogcuna. Paycunatami Tayta Diosnintsi acrashga salvashga cananpag. Tsaymi imanog nacarpis paycunaga Tayta Diosnintsi munashgannog cawarcaycan.” 15Nircurnami ángil caynog nimargan: “Babilonia marcata aunatseg yacoga may-tsaychöpis caycag lapan casta runacunami caycan. Paycunaga Babilonia marcapa munayninchömi caycan. 16Tsaynog captinmi tsay chunca reycunawan anticristo pasaypa chiquenga jutsasapa warminog caycag Babilonia marcata. Tsaymi Babilonia runacunapa lapan imaycantapis chipyag apacärenga. Nircurnami paycunata wanurcatsir wayincunatapis rupatsir ushangapag. 17Babilonia marcata tsaynog ushacätsenga chunca reycuna munayninta anticristuta goshga captinmi. Munayninta anticristuta tsaynog gonga Tayta Diosnintsi munaptinmi. Tsaymi anticristo munayniyog canga hasta Tayta Dios nishgancuna cumplinanyag. 18“Tsay mantsariypag puca uywata muntaraycag warmega jatuncaray Babilonia marcami caycan. Manarag ushacaptinmi tsay marcapa mandagnin may-tsaychöpis caycag reycunata munaynincho tsararargan.”
Copyright
Learn More


text:
1Profeta Jeremiasmi, Jerusalenmanta cartata qelqarqan Babiloniapi qhepaq kurak taytakunaman, sacerdotekunaman, profetakunaman, llaqta runakunamanwan. Paykunan karqan rey Nabucodonosorpa Jerusalenmanta Babiloniaman preso apachisqan. 2(Chaykunan karqan: Jerusalenmanta rey Jeconías, maman reina, oficialninkuna, Jerusalenmanta Judamantawan umallikuna, artesanokuna, fierro takaqkuna, wakin runakuna apasqa qhepata). 3Judá rey Sedequiasmi Babilonia rey Nabucodonosorman kacharqan Safanpa churin Elasata Hilciaspa churin Gemariastawan, paykunamanmi Jeremiasqa apachirqan preso apasqa kaqkunapaq cartata. Chay cartapin nirqan: 4Israelpa Diosnin Tukuy-atiyniyoq Señormi Jerusalenmanta Babiloniaman lliw preso apasqakunaman nin: 5Wasikunata ruwakuychis, chaypitaq tiyakuychis. Chakrakunata llank'akuychis mikhunaykichispaq. 6Casarakuychis wawakunayoq kanaykichispaq, wawaykichiskunapas casarakuchunku wawakunayoq kanankupaq. Chaypi askhayaychis, amataq pisiyaychischu. 7Llank'aychis apaqniykichis llaqtaq allinninpaq, chay llaqtapaqtaq ñoqamanta mañakunkichis, chay llaqta allin kaqtinqa qankunapas allillantaqmi kankichis. 8Ñoqa Israelpa Diosnin Tukuy-atiyniyoq Señormi niykichis: Aman q'otuchikunkichischu qankuna ukhupi kaq profetakunawanpas watuqkunawanpas, aman uyarinkichischu mosqoykunata willakuqtinkupas. 9Sutiypi paykunaq willasqankuqa llullan, ñoqaqa manan hayk'aqpas kachamurqanichu. Ñoqa Señor Diosmi chayta nini. 10Señor Diosmi nillantaq: Babiloniapi kasqaykichis qanchis chunka wata hunt'akuqtinmi, qankunaq allinniykichista ruwasaq, rimasqaytapas hunt'asaqpunin Babiloniamanta kayman kaqta kutichimpuspay. 11Ñoqaqa yachanin qankunapaq yuyaykusqayta, allinniykichispaqmi yuyaykushani, manan mana allinniykichispaqchu. Suyasqaykichis kawsaytan ima sumaqta qhepaman qosqaykichis. Ñoqa Señor Diosmi chayta nini. 12Chay p'unchaypin qankuna waqyakuwankichis, qayllaykamuwaspan mañakuwankichis, ñoqataq uyarisqaykichis. 13Maskhawaspan tariwankichis, tukuy sonqowan maskhawasqaykichisrayku. 14Arí, qankunaqa tariwankichispunin, wakmantan t'ikarichisqaykichis. Hinantin suyuman ch'eqechisqaytan huñuykampusqaykichis, wikch'usqa kasqaykichis Jerusalén llaqtaman kutimpunaykichispaq, nispa. Ñoqa Señor Diosmi chayta nini. 15Qankunataqmi ninkichis: Kay Babiloniapipas Señor Diosqa qowanchismi profetakunata, nispa. [ 16Tukuy-atiyniyoq Señor Diosmi nin: Davidpa kamachikuy tiyananpi tiyaq reymanta, Babiloniaman apasqa runakunaq ayllun Jerusalenpi kashaq mana apasqa runakunamanta, 17paykunamanmi maqanakuyta, yarqayta, onqoytawan kachaykusaq. Ismusqa higosta hinan mana mikhuy atiyta paykunata ruwasaq. Ñoqa Tukuy-atiyniyoq Señor Diosmi chayta nini. 18Paykunatan maqanakuywan, yarqaywan, onqoypiwan qatiykachasaq, chayta rikuspan llapa suyukuna manchakuymanta khatatatanqaku. May suyumanña apachisqaypipas pisicharparisqan kanqaku hatun p'enqaypi rikukuspa, runakunataq paykunaq sutinta hoqarispa hukkunata ñakanqaku. 19Chay hinan kanqa sapa kuti hina kamachiy profetakunawan willachishaqtiy mana kasukusqankumanta mana uyarikusqankumanta. Ñoqa Señor Diosmi chayta nini.] 20Jerusalenmanta Babiloniaman apachisqa runakuna, uyariychis Señor Diospa nisqanta: 21Ñoqa Israelpa Diosnin Tukuy-atiyniyoq Señormi Colaiaspa churin Ahabmanta, Maasiaspa churin Sedequiasmantawan niykichis: Paykunan llullakuspa ñoqaq sutiypi nisunkichis. Paykunatan rey Nabucodonosorman hap'iykachisaq, qayllaykichispin paykunata wañuchinqa. 22Chaymi Judamanta Babiloniaman apasqa kaqkunaqa pitapas ñakayta munaspaqa ninqaku: Imaynan Sedequiasta Ahabtawan Babilonia reyqa ninapi q'aspachirqan, ahinata qantapas Señor Diosqa ruwachun, nispa. 23Paykunan millay mana ruwanata Israel llaqtapi ruwarqanku, runa-masinkuq warminwan wasanchay huchata ruwaspa, llullakuspataq sutiypi rimarqanku ñoqaq mana kamachisqayta. Chay ruwasqankutaqa ñoqa kikiymi yachani, rikunitaq. Ñoqa Señor Diosmi chayta nini. 24Israelpa Diosnin Tukuy-atiyniyoq Señormi Jeremiasta kamachirqan Nehelam llaqtayoq Semaiasman ninanpaq. 25Chay Semaiasmi Babiloniamantapacha Jerusalenpi kaq llapan runakunaman Maasiaspa churin sacerdote Sofoniasman wakin sacerdotekunamanwan pay kikin qelqamuspa nimusqa: 26Señor Diosmi qanta churarqasunki sacerdote Joiadaq rantinpi kanaykipaq. Yupaychana wasipiqa qanmi kurak kanki. Huk waq'aña profetaman tukuspa rimaqtinpas, qanmi carcelman kunkanmanta fierro cadenawan wataspa churanaykipaq kamachisqa kanki. 27¿Imanaqtintaq Anatot llaqtayoq Jeremiastari mana anyankichu, qankunaq qayllaykichispi profeta hina rimashaqtin? 28Babiloniakamapas qelqataraqmi apachimuwarqanku, chaypitaq nimusqa: Preso apasqa runakunaqa unaytan kamunkichis, wasita ruwakuspa tiyaychis, chakrata llank'aychis mikhunaykichispaq, nispa. 29Chaytataq sacerdote Sofoniasqa Jeremiasman leeykurqan. 30Hinan Señor Diosqa Jeremiasta nirqan: 31–Willachiy llapan preso apasqa runakunaman, Señor Diosmi Nehelam llaqtayoq Semaiasmanta nin: Semaiasmi mana ñoqa kamachishaqtiy nirqasunkichis, yanqataq q'otuspa suyarayachirqasunkichis. 32Chay hawan ñoqa Señor Diosqa Semaiasta miraynintawan muchuchisaq. Paypa mirayninqa manan kay llaqtapi kapunqachu, manataqmi llaqtayman allin kawsay qosqaypipas kawsaysikunqachu, llaqtayman rimaspa ñoqa contra sayarichisqanmanta, nispa. Ñoqa Señor Diosmi chayta nini.
Copyright
Learn More


text:
Palama uquq ñuñuq
Palama uquq ñuñuq (ordo Insectivora) nisqakunaqa huk ñuñuq, aycha mikhuq - astwan palama mikhuq - uywakunam.
Kaymi tukuy palama uquq ñuñuq rikch'aq ayllukuna:
- Askanku (Erinaceidae)
- Tuhu (Talpidae)
- K'awchisuyt'u (Soricidae)
- Khallasuyt'u (Solenodontidae)
- Wat'a k'awchisuyt'u (Nesophontidae)
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Palama uquq ñuñuq.
- Wikispecies nisqaqa qillqasqa p'anqayuqmi kay hawa: Palama uquq ñuñuq


text:
1Chaskiychis pisi iñiyniyoq runata, ichaqa ima iskayrayanamantapas ama paywan churanakuspa. 2Wakinmi tukuy imapas mikhunalla kasqanta creenku, wakintaq pisi iñiyniyoq kaspa aychata mana mikhunkuchu. 3Chay hinaqa, tukuy imapas mikhuqqa ama pisichachunchu aychata mana mikhuq runataqa. Amataq aychata mana mikhuqpas tukuy imaymana mikhuqtaqa huchachachunchu, paytapas Diosqa chaskinmi. 4¿Pitaq qanqa kanki hukpa kamachinta huchachanaykipaqri? Patronninmi niyta atin allin kasqantapas, mana allin kasqantapas, ichaqa Señor Jesucriston atiyniyoq allinta sayachinanpaq, chaymi kamachiqa allinta sayanqa. 5Wakinmi huk p'unchayta allinpaq hap'in hukkaq p'unchaymantaqa, wakintaq llapa p'unchaykunatapas kaqkamapaq hap'in. Sapanka kikinpa yuyaykusqanta sut'ita entiendespa ruwachun. 6P'unchayta waqaychaqqa, Señorta hatunchananpaqmi waqaychan, [p'unchayta mana waqaychaqpas Señorta hatunchananpaqmi mana waqaychanchu]. Aychata mikhuqpas Señorta hatunchananpaqmi mikhun Diosman graciasta qospa, aychata mana mikhuqpas Señorta hatunchananpaqmi mana mikhunchu Diosman graciasta qospa. 7Manan mayqenninchispas kikillanchispaqchu kawsashanchis, manallataqmi kikillanchispaqchu wañunchispas. 8Kawsanchischus chayqa Señorpaqmi kawsashanchis, wañupunchischus chaypas Señorpaqmi wañupunchis. Chay hinaqa, kawsaspapas wañuspapas Señorpan kanchis. 9Chaypaqmi Cristoqa wañurqan, hinaspa kawsarimpurqan, wañusqakunaqpas kawsaqkunaqpas Señornin kananpaq. 10Qanri, ¿imanaqtintaq wawqeykita huchachanki? Qanpas, ¿imanaqtintaq wawqeykita pisichanki? Llapallanchismi Diospa ñawpaqenman asuykusun juzgasqa kananchispaq. 11Qelqasqan kashan: “Señor Diosqa ninmi, ñoqaqa kawsashanin, ñoqamanmi llapa qonqorikamuwanqaku, ñoqatan llapa runa yupaychawanqaku”, nispa. 12Chay hinaqa, sapankanchismi kikinchismanta Diosman cuentata qosun. 13Chayrayku, amaña hukkuna hukkunawan huchachanakusunchu, aswanpas khaynata yuyaykukuychis: Ama iñiqmasita imapipas misk'achiyta, nitaq urmachiyta. 14Ñoqaqa Señor Jesuspi iñiq kaspaymi cheqaqtapuni yachani ima mikhunapas kikillanmantaqa mana qhelli kasqanta, ichaqa pichus chay mikhunata qhellipaq yuyan chayqa, paypaqqa qhellin. 15Qanpa mikhusqayki hawachus iñiqmasiyki llakisqa kashan chayqa, manan munakuyman hinañachu purishanki. Ama pitapas imatachus mikhusqaykiwanqa urmachiychu, paypaqwanmi Cristoqa wañurqan. 16Amayá allinpaq hap'isqaykichistaqa mana allinpaq qhawachiychischu. 17Diospa qhapaqsuyunqa manan mikhunachu, manan ukyanachu, aswanpas Santo Espirituq yanapasqan chanin-kaymi, thak-kaymi, kusisqa kawsaymi. 18Chay hinapi Cristota serviqqa Diostan kusichin, runakunaq allinpaq qhawasqantaqmi kanpas. 19Chay hinaqa, hukkunaq thak-kaypi kawsanankupaq llank'asun, iñiq-masinchiskunawan wiñachinakunanchispaq kallpachakusun. 20Diospa ruwasqantaqa ama mikhusqayki hawa waqllichiychu. Ima mikhunapas manan qhellichu, ichaqa manan allinchu mikhusqaykiwan hukkunata huchallichiyniykiqa. 21Aswan allinmi aychata mana mikhuypas, vinota mana ukyaypas, ima hayk'ata mana ruwaypas iñiqmasita ama misk'achinapaq. 22Chaykunapi creesqaykitaqa Diosman willaspa sonqollaykipi hap'iy. Kusisamiyoqmi kanki allinpaq hap'isqaykita ruwashaqtiyki concienciayki mana huchachasunkichu chayqa. 23Pipas iskayrayaspa mikhuqmi ichaqa huchallikun, mana iñispa mikhusqanrayku. Tukuy imapas mana iñiywan ruwayqa huchan.
Copyright
Learn More


text:
Santiago Ramón y Cajal
Santiago Ramón y Cajal (* 1 ñiqin aymuray killapi 1852 watapi paqarisqa Petilla de Aragón llaqtapi - † 17 ñiqin kantaray killapi 1934 watapi wañusqa Madrid llaqtapi); Ispaña mama llaqtap huk Hampikamayuqpi mantapas yachaqsi karqan.
1906 llaqtapi Nobel suñaytas chaskirqan (Nobel Suñay Hampi Yachaypi ).
Tayta: Justo Ramón Casasús, Mama: Antonia Cajal.
Alma mater: Zaragoza Yachay Sunturnin.
Qillqasqankuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Santiago Ramón y Cajal.
[[Katiguriya:]]


text:
Enrico Fermi
Enrico Fermi sutiyuq runaqa (29 ñiqin tarpuy killapi 1901 paqarisqa Roma llaqtapi, Italyapi - 28 ñiqin ayamarq'a killapi 1954 wañusqa Chicago llaqtapi, Hukllachasqa Amirika Suyukunapi) huk pachaykamay yachaqsi karqan.
1938 llaqtapi Nobel suñaytas chaskirqan (Nobel Suñay Pachaykamaypi).
Alma mater: Scuola Normale Superiore Pisamanta.
Warmi: Laura Capon. Churinkuna (2): Giulio wan Nella.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Enrico Fermi.


text:
1Señor Diosmi nin: Sión orqopi trompetata tocaychis, ch'uya orqoypi kunkayoqta waqyakuychis, nispa. Kay suyupi llapa tiyaqkuna khatatataychis, Señor Diospa muchuchinan p'unchay chayamushasqanrayku. Chay p'unchayqa asuykamushanñan, 2tutayaq laqhayaq p'unchaymi kanqa, yana phuyu llanthu p'unchaymi kanqa. Langostakunaqa askhallaña kallpasapa soldadokuna hinan hamushan, chaykunaqa tutayaykuy hinan orqo patakunaman mast'arikamushan, manan hayk'aqpas chay hinaqa karqanchu, manataqmi hayk'aqpas chay hinaqa kanqachu. 3Ñawpaqenkupi kaqtapas nina hinan ruphaykunku, qhepankupi kaqtapas nina rawray hinan q'olaykunku. Manaraq chayamushaqtinkuqa Edén huerta hinan hallp'aqa karqan, ripuqtinkutaq ch'inneq hina ch'usaq kapun, llapallantan chaykunaqa mikhurqapunku. 4Langostakunaqa caballomanmi rikch'akunku, awqa-tinkuypi caballokuna hinaraqmi phawanku, 5orqo patakunaman p'itaspankuqa awqa-tinkuypi carretakuna hinan raqhaqenku, rastrojota ruphaykuq nina rawray hinan p'araqenku, maqanakunapaq wachuchakuq kallpasapa soldadokuna hinan kanku. 6Runakunan chaykunata qhawarispa khatatatanku, llapallankun q'ellumanraq tukunku. 7Awqa-tinkuyman phawaq soldadokuna hinan langostakunaqa phawanku, awqa-tinkuq runakuna hinan perqata seqanku. Sapankan wachuchasqa purin, manataq mayneqmanpas q'ewirinchu. 8Manan paykunaqa tanqanakunkuchu, sapankan purinanta purinku, wach'ina chawpintan phawaykunku, manataqmi wachuchakusqankuta rawinkuchu. 9Llaqtamanmi phawaykunku, perqa patantan phawanku, wasikunamanmi wichanku, suwa hinan ventananta haykunku. 10Ñawpaqenkupin hallp'a pacha khatatatan, hanaq pachan chukchun, intipas killapas tutayanmi, ch'askakunapas manañan k'anchankuñachu. 11Señor Diosmi ejercitonpa ñawpaqenpi kunununuspa kamachikun, mana yupay atinan soldadonkunaqa, kallpasapallañan kamachikusqanta hunt'aqkunaqa, hatunmi sinchi manchanataqmi Señor Diospa muchuchinan p'unchayqa, ¿pitaq chaytaqa aguantayta atinman? 12Señor Diosmi nin: Kunanqa tukuy sonqoykichiswan kutirikamuwaychis ayunaspa, waqaspa, llakikuspa ima, nispa. 13Llakikuspa p'achaykichista qhasunaykichismantaqa sonqoykichista qhasukuychis. ¡Diosniykichis Señor Diosman kutirikuychis! Payqa sumaq sonqon, llakipayakuqmi, mana usqhay phiñakuqmi, tukuy tiempo munakuqmi, muchuchiy yuyaykusqantapas usqhay saqepuqmi. 14Ichapaschá payqa qankunaman kutirimusunkichis, hinaspa khuyapayasunkichis, sumaq cosechawantaq saminchasunkichispas. Hinan qankunaqa chakraq rurusqantapas vinotapas Diosniykichis Señor Diosman haywayta atiwaqchis. 15Sión orqopi trompetata tocaychis, Diospa qayllanpi ayunanapaq llaqta runakunata kamachiychis, Diosmanta mañakunapaq runakunata huñuykuychis. 16Runakunata huñuychis, hinaspa Diospaq t'aqaychis. Kurak runakunata huñuychis, erqekunata, ñuñuq wawakunatapas huñuychis. Chayllaraq casarasqa qharipas puñunan wasimanta lloqsimuchun, chayllaraq casarasqa warmipas puñunanmanta lloqsimuchun, huñunakuyman rinankupaq. 17Yupaychana wasiq ukhukaq pationpi altar qayllapi Señor Diosta serviq sacerdotekuna waqaspa mañakuchunku: Señor Diosnillayku, llaqtaykita khuyapayaykuy, ama llaqtaykitaqa runaq k'aminanpaq saqerpariychu, ama wak suyukuna paykunamanta asikuchunkuchu, llaqtakunapas ama nichunkuchu: ¿Maytaq Diosninkuri? nispaqa. 18Señor Diosqa hallp'anmantan anchata sienterqan, llaqtan runakunatan khuyapayarqan, 19chaymi Señor Diosqa paykunaman kutichimurqan: Qosqaykichismi trigotapas, vinotapas, aceitetapas, chaykunawanmi saksaykunkichis, manañan hayk'aqpas wak suyukuna qankunamanta asikunqañachu. 20Wichaymanta wakwamuq langostatan qayllaykichismanta karunchasaq, hinaspan chaykunata ch'aki hallp'a ch'inneqman wikch'usaq. Ñawpaq puriqkunatan inti lloqsimuy Kachi Qochaman wikch'uykusaq, qhepa puriqkunatataq inti haykuy lamar-qochaman wikch'uykusaq, chaykunapin ismurispa asnarinqaku, qankunata muchuchisqasuykichismantan langostakunata chay hinata ruwasaq, nispa. 21Hallp'alláy ama manchakuychu, kusikuy, q'ochukuy, Señor Diospa musphanakunata ruwasqanmanta. 22Salqa animalkuna, ama manchakuychischu, q'achu pampakunan q'omeryashanña, sach'akunan rurushanña, higos sach'apas uvas yurapas rurushanñan. 23Sionpi tiyaqkuna, kusikuychis, Diosniykichis Señor Diospa ruwasqanmanta q'ochukuychis. Paymi ñawpaqkaq paratapas qhepakaq paratapas chayachimusunkichis, imaynan unay watakunata parachimurqan hinata. 24Erakunan trigo hunt'a kanqa, vino waqaychanakunapas aceite waqaychanakunapas llimp'arinqan. 25Señor Diosmi nin: Ñoqan qankuna contra chayachimurqani ejercitota hinaraq langosta kurukunata, hinan wakwamuspa uña langosta, hatun langosta, wak langostakunapas llapallanta mikhuspa tukurqan, kunantaq chay watakunapi langostaq mikhusqanmanta kutichipusqaykichis. 26Saksanaykichiskaman mikhunkichis, hinaspa ñoqa Diosniykichis Señor Diosta yupaychawankichis, ñoqan ancha musphanakunata ruwapurqaykichis. Manañan hayk'aqpas qankunaqa p'enqachisqachu kankichis, 27hinaspan yachankichis qankunawan kashasqayta, ñoqa Diosniykichis Señor Dios kasqayta, manataq wak diosqa kasqantapas. ¡Manañataqmi hayk'aqpas llaqtay Israelqa p'enqachisqachu kanqa! 28Chaykuna qhepatan llapa runaman Espirituyta kachaykamusaq, hinan churiykichiskunapas ususiykichiskunapas sutiypi profetizanqaku, kurak runaykichiskunapas mosqokunqaku, wayna churiykichiskunapas rikhuriykunatan rikunqaku. 29Chay p'unchaykunapiqa Espirituytaqa kachaykamullasaqtaqmi qhari kamachiykunamanpas warmi kamachiykunamanpas. 30Hanaq pachapipas kay pachapipas musphanakunatan rikhurichisaq, runakunan wañuchinakunqaku, llaqtakunan ruphaykachisqa kanqa, q'osñin phuyu hinaraq hatarinqa. 31Ñoqa Señor Diospa manchana hatun p'unchayniy manaraq chayamushaqtinmi inti tutayanqa, killataq yawar pukaman tukunqa, nispa. 32Ichaqa llapallan Señor Diosta waqyakuqkunan qespichisqa kanqaku, Señor Diospa prometesqanman hinan, Sión orqopi pakaykukuna kanqa, paypa akllakusqankunan Jerusalenpi qespichisqa qhepanqaku.
Copyright
Learn More


text:
1Elimmantataq llapan Israel llaqta puririrqan, hinaspan Elimwan Sinaiwan tupay Sin ch'inneqman chayarqanku. Paykunaqa Egipto suyumanta lloqsimpusqanku qhepatan iskaykaq killaq chunka phisqayoq p'unchayninpi chayarqanku. 2Chay ch'inneqpin llaqtallantin Moisés contra Aarón contra chhuchupakuspanku 3nirqanku: –Allinchá kanman karqan Egipto suyupi Señor Diosqa wañuchiwasunman karqan chayqa, chaypin aychatapas mikhunatapas saksanaykukama mikhurqayku, qankunataq ichaqa kay ch'inneqman pusamuwankiku llapallaykuta yarqaypi wañuchiwanaykikupaq, nispa. 4Hinan Señor Diosqa Moisesta nirqan: –Hanaq pachamantan mikhunata parachimusqaykichis. Runakunan sapa p'unchay lloqsinqa, hinaspanmi chay p'unchayllapaq pallanqaku, chaywan yachachikuyniykunata kasukunkuchus icha manachus chayta yachanaypaq. 5Soqtakaq p'unchaypiqa sapa p'unchay pallasqankumantaqa huk chay chhikatawan pallaspanku wayk'ukuchunku, nispa. 6Chaymi Moiseswan Aaronwanqa llapa Israel runakunata nirqanku: –Ch'isiyaykuytan yachankichis Señor Diospa Egipto suyumanta pusamusqasuykichista. 7Paymi uyarirqan pay contra chhuchupakusqaykichista, chaymi tutamanta rikunkichis Señor Diospa qhapaq-atiyninta. Ñoqaykuri, ¿pitaq kayku contraykupi chhuchupakunaykichispaq? nispa. 8Moisesqa nillarqantaqmi: –Señor Diosmi uyarirqan pay contra chhuchupakusqaykichista, chaymi mikhunaykichispaq ch'isinman aychata qosunkichis, tutamantataq askha mikhunata qosunkichis. Ñoqaykuri, ¿pitaq kayku? Manan contraykutachu chhuchupakurqankichis, aswanpas Señor Dios contran, nispa. 9Chaymantataq Moisesqa Aaronta nirqan: –Llapa Israel llaqtata niy: Señor Diosman qayllaykamuychis, paymi uyarirqan chhuchupakusqaykichista, nispa. 10Llapa Israel llaqtaman Aarón rimaykushaqtintaq llapallanku ch'inneq ladoman qhawarirqanku, hinan Señor Diospa lliphlli-kaynin phuyupi qonqaylla rikhurirqan. 11Señor Diostaq Moisesta nirqan: 12–Ñoqan Israel runakunaq chhuchupakusqanta uyarini, paykunata nimuy: Ch'isiyaykuytan aychata mikhunkichis, tutamantataq mikhunata saksanaykichiskama mikhunkichis, ahinapin yachankichis ñoqa Diosniykichis Señor Dios kasqayta, nispa. 13Chay ch'isinpachataq yuthukuna hamuspa karpa-karpaman wakwaykamurqan, tutamantapaqtaq karpa-karpa muyuriqman sullamurqan. 14Sulla waksipuqtintaq ch'inneq pampantinpi rikhurirqan qasa qhopaman rikch'akuq p'altachakuna. 15Chayta rikuspataq Israel runakunaqa imachus kasqanta mana yachaspa, ninakurqanku: –¿Imataq kayri? nispa. Chaymi Moisesqa paykunata nirqan: –Kayqa mikhunaykichispaq Señor Diospa qosqasuykichis t'antan. 16Kaymi Señor Diospa kamachikusqan: Chayta sapanka pallaychis may chhikatachus mikhunaykichisman hina, hayk'a runachus karpaykichispi kasqanman hina, sapankapaq iskay litrota hina pallankichis, nispa. 17Chaymi Israel runakunaqa chay hinata ruwarqanku, wakinmi pallarqanku askhata, wakintaq pisillata. 18Pallasqankuta tupunapi tupuqtinkutaq mana puchurqanchu askhata pallaqpaqpas, manallataq pisirqanchu pisillata pallaqpaqpas. Sapankan pallarqan mikhunanpaq hina. 19Hinamantataq Moisesqa paykunata nirqan: –Manan pipas pallasqanmantaqa paqarisninpaq puchunqachu, nispa. 20Chaypas wakinninkuqa manan Moisesta kasurqankuchu, aswanmi qhepantin p'unchaypaq wakinta puchuchirqanku, ichaqa kururqapuspan asnaripurqan, Moisestaq paykunata phiñarikurqan. 21Sapa paqarmi sapanka pallarqan mikhuy atinanta hina, inti q'oñiriqtintaq chullurqapurqan. 22Soqtakaq p'unchaypitaq tawa litrota hina sapankapaq pallarqanku, chaymi llapan ayllu umalli runakunaqa Moisesman chayta willaq rirqanku, 23hinan Moisesqa paykunata nirqan: –Kaymi Señor Diospa kamachikusqan, paqarinqa samana p'unchaymi, Señor Diospaq t'aqasqa samana. Imatapas wayk'unaykichistaqa kunan wayk'uychis, imatapas t'impuchinaykichistaqa kunan t'impuchiychis. Imapas puchuqniykichistataq paqarinpaq waqaychaychis, nispa. 24Chaymi paykunaqa Moisespa kamachikusqanman hina paqarisninpaq waqaycharqanku, manan kururqanpaschu asnarirqanpaschu. 25Hinaqtinmi Moisesqa nirqan: –Kunanqa Señor Diospaq t'aqasqa samana p'unchaymi, chayrayku kunan mikhuychis, manan kunanqa campopi tarinkichischu. 26Soqtantin p'unchaymi pallankichis, qanchiskaq p'unchaytaq ichaqa samana p'unchay, chay p'unchayqa manan imapas kanqachu, nispa. 27Wakinninkutaq qanchiskaq p'unchaypi pallakuq lloqsirqan, manataq imatapas tarirqankuchu. 28Chaymi Señor Diosqa Moisesta nirqan: –¿Hayk'aqkamataq kamachikuyniykunatapas yachachikuyniykunatapas manaqa kasukuyta munankichischu? 29Uyariychis, ñoqa Señor Diosmi samana p'unchayta churapuykichis, chayraykun soqtakaq p'unchaypiqa iskay p'unchaypaq mikhunata qoykichis. Chhaynaqa, sapanka qanchiskaq p'unchaypi karpanpi kachun, amataq pipas chaymanta lloqsichunchu, nispa. 30Hinan llaqtaqa qanchiskaq p'unchaypi samakurqan. 31Israel runakunataq pallasqankuta maná nispa suticharqanku, culantro muhu hinan karqan, yuraqtaq, mielniyoq llaphllallaña t'anta hina. 32Chaymantataq Moisesqa nirqan: –Kaymi Señor Diospa kamachikusqan: Iskay litro tupunaman maná nisqa mikhuna t'antata hunt'achiychis, hinaspa mirayniykichispaq waqaychaychis, Egipto suyumanta pusamuspay ch'inneqpi qankunaman mikhuchisqay t'antata rikunankupaq, nispa. 33Moisestaq Aaronta nirqan: –Mankachata hap'iy, hinaspa chayman iskay litro tumpan yaparisqa maná nisqa mikhunata churaykuy. Chaytataq Señor Diospa qayllanman churaykunki, mirayniykichispaq waqaychasqa kananpaq, nispa. 34Hinan Aaronqa Señor Diospa Moisesta kamachisqanman hina mankachata waqaychanapaq kamachikuy simi waqaychana arcaq ñawpaqenman churaykurqan. 35Chhaynatan Israel runakunaqa maná nisqa mikhunata tawa chunka watantin mikhurqanku, runaq tiyasqan hallp'aman chayanankukama, Canaán suyu qorpaman chayanankukama. 36(Tupuqkuqa iskay chunka litro haykuq efa nisqa tupunapin).
Copyright
Learn More